text:
UBUTUMWA BWATORANYIJWE - IGITABO CYA II
Ubutumwa Bwatoranyijwe — Igitabo Cya II
Ubutumwa Bwagenewe Umusomyi
Iki gitabo cya kabiri, hamwe n’icya mbere by’Ubutumwa bwatoranijwe, byuzuza kandi bikubiyemo inama zimwe zabonetse mu nyandiko zitari zimwe no mu dutabo duto duto tuvuga ingingo zihariye. Iki gitabo cy’umugabane uhoraho mu bitabo by’Umwuka w’ubuhanuzi, muri iyi minsi kiboneka mu Ishakiro rishya ry’Inyandiko za Ellen G. White. Mu “Ijambo Ryagenewe Umusomyi” dusanga mu gitabo cya mbere, hari amagambo yerekeye ikusanywa n’umugambi w’Ubutumwa bwatoranijwe. Ayo magambo akeneye gusubirwamo. UB2 4.1
Inama ziri muri iki gitabo zifite agaciro gakomeye ku Badiventisiti b’umunsi wa Karindwi zibategurira guhangana n’ibitero umwanzi azagaba ku itorero ryasigaye abinyujije mu bwaka, mu nyigisho ziyobya ndetse no mu matsinda yayobye, agambiriye gusenya no guca itorero intege. Hamwe na hamwe inama zatanzwe mu mabwiriza yihariye yahawe abantu ku giti cyabo, ariko ingingo zirimo zivuga ibibazo bidatandukanye rwose n’ibigomba kubaho mbere y’uko imperuka igera. Uzasanga zimwe muri izo nyandiko ari ingirakamaro mu gutanga imiburo ku kaga kugarije itorero. Izindi nama muri rusange zibanda ku bibazo byinjira mu itorero mu buryo bw’amafuti bushobora guteza ibibazo, ibihembo by’abakozi ndetse no gukiza indwara mu buryo nyakuri n’ubw’ibinyoma. UB2 4.2
Ingingo izanezeza umusomyi mu buryo bw’umwihariko ni Umugabane wa Karindwi uvuga “Gukoresha ibikenerwa mu buvuzi” Ibivugwa muri uyu mugabane byakusanyijwe bikuwe mu byanditswe na Ellen G. White, bizagirira umumaro umusomyi wese ubwo azaba yiga ikibazo kijyanye no gukoresha imiti. UB2 4.3
Ku musozo w’iki gitabo hari umugabane ugizwe n’ingingo z’inyongera z’ingirakamaro. Umugabane wa mbere ugizwe n’ibice bitandatu. Ibyo bice ni inyandiko zongeye gucapwa zitwa “Indwara n’Impamvu zazo” zanditswe na Madame White, zasohotse ari umwimerere mu nomero esheshatu z’ikinyamakuru cyitwaga Ubuzima, cyangwa Uburyo bwo Kubaho. UB2 4.4
Mu nyandiko zacapwe nyuma y’umwaka wa 1967, hongeweho izindi nyandiko z’inyongera ebyiri ari zo: “Ingingo z’ingenzi mu guhitamo uwo muzabana” na “Uko abantu bose ari abavandimwe”. Izi nyandiko ni ingenzi mu buryo bwihariye mu gihe iki gitabo gikwirakwizwa hirya no hino ahavugwa indimi zitandukanye. UB2 5.1
Umusomyi asabwe gusomana ubushishozi amagambo abanziriza buri gice cy’iki gitabo cya kabiri, ariko by’umwihariko akitondera amagambo y’ibanze y’igice cya Karindwi ndetse n’ay’umugabane wa mbere w’inyandiko z’inyongera. UB2 5.2
Mu “Ijambo ryagenewe Umusomyi” igitabo cya mbere cy’“Ubutumwa bwatoranijwe”, havuzwemo ko ibivugwa mu bice bitandukanye nta sano bifitanye, nyamara kubera ko byabaye ngombwa, ubwo butumwa bwakusanirij we hamwe muri ibi bitabo. UB2 5.3
Birakwiriye ko buri gitabo gisozeshwa umugabane uvuga ngo, “Ubwo Twegereje Imperuka.” Ahangaha hari ubutumwa bwinshi bwihariye butera ishema butwiringiza ko itorero rizatsinda. Muri bwo hari ubutumwa bubiri Madame White yagejeje ku Nteko Nkuru Rusange mu mwaka wa 1913. Iyi ni yo nama Nkuru rusange ya nyuma yabayeho Ellen G. White akiriho. Bitewe n’uko yari ageze mu za bukuru, ntiyashoboye kujya muri iyo nama ikomeye. Ubwo butumwa uko ari bubiri buvuga icyizere yari afitiye abakozi b’Imana bagenzi be ndetse n’uko yari yizeye insinzi y’ubutumwa yari yaritangiye. UB2 5.4
Icyifuzo kivuye ku mutima cy’abanditsi ndetse n’icy’itsinda ry’Abashinzwe kurinda Inyandiko za Ellen G. White, ni uko iki gitabo cy’Ubutumwa Bwatoranijwe cyatera ubutwari umuryango w’abategereje kugaruka kwa Yesu Kristo, ubwo bageze ku mugabane uheruka w’urugendo rwabo berekeje mu murwa w’Imana. UB2 5.5
Abashinzwe kurinda Inyandiko za Ellen G. White


c: text/html

text:
Leta y’u Rwanda yatangije ku mugaragaro ibikorwa by’ubuhinzi bw’icyayi no kugitunganya by’umushoramari mushya ari we sosiyeti ikomeze ku Isi mu bucuruzi bw’icyayi yo mu Bwongereza yitwa Unilever byitezweho kuzongera igisaga 30% by’umusaruro w’icyayi u Rwanda rugezeho.
Paul Polman uhagarariye Unilever ku Isi yafatanyije na Minisitiri Mukeshimana gutera icyayi,
Uyu muhango wabereye mu karere ka Nyaruguru mu murenge wa Kibeho kuri uyu wa Kabiri tariki 5 Ukuboza, wari ugamije gutangiza ibikorwa by’ubuhinzi bw’icyayi kuri hegitari 3500 ndetse no gutangiza inyubako y’uruganda rutunganya icyayi, hanatashywe kandi umudugudu uyu mushoramari yubakiye abaturage yakuye aho azakorera ibi bikorwa by’ubuhinzi.
Umuyobozi mukuru wa Unilever, Paul Polman, yavuze ko igitekerezo cyo gushora imari mu Rwanda yakiganiriyeho na Perezida Paul Kagame mu mwaka wa 2015 bahuriye i New York muri Leta Zunze ubumwe za Amerika, muri 2016 asinyana amasezerano na Leta y’’u Rwanda yo gushora miliyoni 30 z’amadolari mu bikorwa by’ubuhinzi bw’icyayi mu mirenge ya Kibeho na Munini ndetse n’uruganda rugitunganya.
Ahazubakwa uruganda hashyizwe ibuye ry’ifatizo
Ibikorwa bya mbere byo gutera iki cyayi byatangiye mu Ukwakira uyu mwaka hatangira guterwa ku ikubitiro ibiti bigera kuri miliyoni 2.5 by’icyayi, kugeza ubu abagera kuri 600 bakaba bamaze kubonamo imirimo iziyongera uko ibikorwa bizagenda byaguka.
Paul Polman, yavuze kandi ko uyu mushinga ari ikimenyetso kigaragaza ko Unilever ifite ubushake bwo gushora imari mu bikorwa by’ubucuruzi by’igihe kirekire, ndetse ko bizibanda mu guteza imbere abahinzi bato bafashwa kubona isoko ry’icyayi cyabo ndetse no kukibonamo imirimo byose bigamije kuzamura imibereho yabo.
Paul Polman yashimye Perezida Kagame imbere y’abaturage ba Nyaruguru ko yita ku mibereho ya buri muturage
Minisitiri Mukeshima wari intumwa ya Perezida Paul Kagame muri iki gikorwa yabwiye abaturage ba Nyaruguru ko uyu mushinga ari amahirwe akomeye ku banyarwanda kandi ko Leta itawufata nk’ibintu bisanzwe kuko henshi ku Isi hari ababishakisha ariko batabibona, bakaba bafite ubutaka bwiza ariko kubera ibindi bibazo bakabura umushoramari wabagana.
Yabakanguriye kandi kugira umurava bagakora bagafasha umushoramari, yagize ati “Tugomba guhora dukora cyane duharanira kudasubira inyuma ku bikorwa tumaze kugeraho, kimwe mu byo tugomba gukora ni uko abashoramari nk’aba tugomba kubafasha cyane bakabona icyo bashaka ariko natwe tukabona icyo dushaka, muri uyu mushinga wo guhinga icyayi, icyo tubasaba nk’abaturage ni ukugihingana umurava.”
Yakomeje agira ati “Ubwiza bw’icyayi cy’u Rwanda burazwi ariko ntibukamenywe n’abanyamahanga gusa, natwe tubumenye, tuzabumenya mu buryo bwinshi, ari ukuduha amafaranga adufasha gukora ibindi byinshi, ariko ubundi n’icyayi kiranyobwa kandi kiraryoha, nagirango rero mbakangurire ko mutazajya muhinga icyayi mukohereza i Mombasa, mukohereza i Burayi ariko twe tugihinga tutazi uko kimera, ibi bihingwa duhinga byaba icyayi byaba ikawa byose ni twebwe bigomba gutangiriraho, ntibikagere ku banyamahanga mbere y’uko bitugeraho.”
Abaturage batuye aka gace bavuga koko ko ari amahirwe akomeye bagize kuba ari ho hatoranyirjwe ibi bikorwa, ariko bakagaruka ku cyo bashishikarijwe cyo kunywa icyayi baba bahinze bavuga ko bitoroshye kuko kimara gutungwanywa gihenze.
Uwitwa Mukamara Makurata yagize ati “Guhinga icyayi ni byiza kuko kigira amafaranga, kuba hagiye gushyirwa n’uruganda turabyishimira cyane kuko twizeye ko tuzajya tugurirwa ku giciro cyiza.”
Naho Nyandwi Claude we yagize ati “Turishimira ibikorwa by’iterambere Perezida wacu akomeje kutugezaho, ariko biriya badusaba byo kudatangwa n’abanyamahanga kunywa icyayi byo biragoye, icyayi si nk’ibindi bihingwa wasarura ukisigira mu rugo ibyo uzarya, gisaba guca mu ruganda kandi iyo kimaze gutunganywa kiba gihenze ntiwabona ifaranga ngo aho kugura ibyo urarira urigure icyayi”.
Unilever isanzwe ari yo mukiriya ugura icyayi cyinshi cy’u Rwanda, gushima ubwiza bwacyo bikaba bitumwe yongera gushora imari mu bikorwa byo kugihinga nyuma y’imyaka magana abiri ibihagaritse kuko ubu yari isigaye ikigura ikagicuruza gusa.
Hanatashywe amazu iyi sosiyeti yubakiye abaturage bavuye ahazaterwa icyayi

robotstxt: allowed

filter: keep


text:
Umuyobozi wizera mu mutima we ko ikinyoma kizabyara imbuto z’iterambere wamwita iki?
20/06/2019, Deo Kabano
Nkuko bimaze kuba akamenyero, Perezida Kagame iyo aje I Burayi, cyane cyane ku cyicaro cy’Umuryango w’Ubumwe bw’ibihugu by’Uburayi yitabiriye inama zawo, usanga ariwe mu Perezida wenyine uba ufite abaturage be benshi bazindurwa, ku ruhande rumwe no kumwamagana ku bw’amakosa n’ibikorwa by’urugomo bamurega, hamwe no kuniga demokarasi ; mu gihe ku rundi ruhande haba hari abandi bamuvuga imyato, bagaragaza ko u Rwanda yarugejeje muri Paradizo.
Igitangaje rero kuruta ibindi ni uko Perezida Kagame yakomeje kwitwara nk’aho abo bose atari abana b’igihugu, maze na we yinjira mu nzira yo gushima abamushimagiza mu mbwirwaruhame ze, abandi nk’uko bisanzwe abita amazina njye yantera isoni no kuyandika.
Icyavuyemo nta kindi ni urwicyekwe, kunenana, gutukana, kwishishanya, n’ibindi byinshi biranga abantu badacana uwaka. Wakwibaza rero uti : bishoboka bite ko umuntu w’umuyobozi, cyangwa se reka mvuge wiyita umuyobozi ashobora kumva ko azubaka igihugu kigatera imbere atabanje kugerageza kumvikanisha abana b’u Rwanda ngo bumve ko bose basangiye igihugu, ko bagifiteho uburenganzira bose, ko batahiriza umugozi umwe. Ushoboza kunsubiza uti : uwakubwiye se ko ibyo biri mu bishishikaje Kagame ni nde ? Ko afite abo akorera bamushyize ku butegetsi kandi bakomeje no kumurengera ku bw’inyungu bakura mu kumukoresha.
Abanyarwanda bo ibyabo ntawe bishamaje rwose mu butegetsi bwa Kigali, na ducye dukorwa, akenshi inyungu za mbere zivamo ziba zigenewe imiryango yavukanye umugisha, uwangisha impaka azabanze abaze ba nyiri ama sosiyeti yegurirwa amasoko manini imbere mu gihugu. Iyo witegereje umubare w’abanyarwanda uri hanze, kandi bafite ubushobozi bwo kuba hari ibikorwa bakora byateza imbere mu gihugu cy’amavuko ndetse bikanafasha n’abakirimo kubona imirimo, ariko ibyo byose bikazitirwa na ya miyoborere iriho ubu ya « cishwa aha » wumva biteye agahinda.
Harya ngo imbunda n’amasasu, ruswa n’igipindi ngo bizabeshaho ubutegetsi bwa FPR ubuziraherezo? Hmmm, ubitekereza gutyo uwo si uwanjye, ikinteye agahinda gusa ni uburyo izasiga yoretse imbaga, kuko niba imyumvire n’imikorere yayo bikomeje ku murongo nyibonana ubu, nta handi ituganisha usibye kuturimbura twese nta n’umwe usigaye.
Nkwibarize rero : witeguye kujyanwa mu nyenga ureba, cyangwa se uzahagurukana n’abandi muharanire uburenganzira bwanyu ??
Uwiteka atube hafi.
No Comments Yet
Laisser un commentaire
Vous devez être connecté·e pour rédiger un commentaire.


text:
“Natangiye nzi ko nta mafaranga nzakuramo, none rero byaje gucamo” Israel Mbonyi avuga ku muziki wa Gospel
Israel Mbonyi ufatwa nka nimero ya mbere muri Gospel mu Rwanda asobanura ko yinjiye mu muziki wo kuramya no guhimbaza Imana abantu batawitaho noneho aho bamaze kuwuha agaciro utangira kubacengera akaba ari ishimwe ku Mana.
Isreal Mbonyi wize icyiciro cya gatatu mu Buhinde mu masomo ya Pharmacy yaje kureka ibyo yize atangira kuririmba ubutumwa bwo guhembura imitima y’abari barabaswe n’ibibi ndetse benshi barakizwa ku bw’indirimbo ze. Indirimbo za Mbonyi zikundwa n’abo mu yandi matorera ku buryo bigoye kumva indirimbo ye izwi n’abakristu gusa kuko usanga hari n’abazumva badasanzwe basengera mu matorero ya gikristu.
Israel Mbonyi ati:’’Mu by’ukuri njyewe nari mfite passion/umuhamagaro wo kuvuga ubutumwa numvaga nshaka gutambutsa message y’ihumure’’. Yakomeje abwira Inyarwanda.com ko yashakaga gutanga ihumure abinyujije mu ndirimbo ze. Byagiye bivugwa kenshi cyane ko muri gospel nta mafaranga abamo ku buryo abahanzi benshi bari abahanga muri uwo muziki bagiye bawureka bajya gukora umuziki usanzwe.
Urugero mwibuke ko Mani Martin yakoraga umuziki wa Gospel ariko aza kuwureka ajya mu muziki usanzwe kubera ko nta mafaranga yabagamo. Ubu rero siko bikimeze kuko muri Gospel harimo akantu. Mbonyi ati:’’Natangiye nziko nta mafaranga nzakuramo sinajyaga ntekereza ko nanahembwa naririmbye gusa kuko nari mfite umutima ukunze none rero byaje gucamo’’.
Israel Mbonyi avuga ko n’ubwo umwaka wa 2020 utari woroshye ariko we yakoze ibishoboka ibindi Imana niyo ibyikorera. Ati:’’Nakoze indi album muri ‘Guma mu rugo’ n’ubwo itararangira ibindi ni Imana ibyikorera’’.
Israel Mbonyi avuga ko atari we muririmbyi wa Gospel uhari kuko hari abandi benshi kandi bashoboye akaba asaba abantu kubakunda cyane ndetse ko muri rusange Gospel ikwiriye kongera gusakara mu mitima ya benshi. Muri Isango na Muzika Awards Israel Mbonyi ni we wegukanye igihembo cya ‘Best Gospel Artist 2020’.
source:inyarwanda
271,548 total views, 126 views today


text:
Choufleur ivanze na karoti
Ibikoresho
Chou fleur 1
Karoti 4 ziringaniye
Puwaro 1
Amavuta ibiyiko 2
Amazi igice cya litiro
Umunyu
Uko bitegurwa
Kata chou fleur ukoresheje intoki uca buri ntete uko iba imeze
Kata karoti mo uduce duto
Togosa karoti, nizimara akanya ushyiremo choufleur bibire akanya gato ntibishye cyane ushyiremo akunyu gacye hanyuma ubikure ku muriro
Fata ipanu ushyireho amavuta ukaranga puwaro, nizimara guhumura ariko zitarahindura ibara, shyiramo za chou fleur na karoti watogosheje vanga witonze kugirango udashwanyuza chou fleur. ushobora kunyanyagizaho twa persil niba udukunda
Vanga akanya gato hanyuma ubyarure. Bitegurane n’ibirayi n’isosi y’inyama.
Agasaro.com
photo: google


text:
Maze iminsi hirya no hino mbona abagore bajya gutambamira ubukwe bw’abagabo bavuga ko babataye bakajya gushaka abandi bagore, aba bakagenda bitwaje abana bavuga ko babyaranye. Ibintu mbona bitari bikwiye ku bw’inyungu z’abana.
Icyorezo cya Covid-19 cyatumye hatezwa imbere uburyo bw’ikoranabuhanga mu guhererekanya amafaranga harimo kwifashishwa uburyo bwa telefone, amakarita binyuze ku tumashini twa POS cyangwa kwishyurana hifashishijwe kuyohererezanya kuri konti z’amabanki n’ibigo by’imari ariko binyuze mu ikoranabuhanga ry’ibigo by’itumanaho. Ubu (...)
Ubukwe ni itangiriro ryo kubaho k’umuryango aho imiryango ibiri yashimanaga maze ikemeranya guhana inka n’abageni umuryango w’umuhungu ukajya gufata irembo, ukazageza igihe ukajya gusaba umugeni ndetse nyuma yaho hakabaho gutanga inkwano nk’ishimwe ry’umuryango wabarereye umukazana uje kwagura undi muryango maze u Rwanda (...)
Abantu benshi basengera mu matorero azwi ku izina ry’abarokore, bahuza injangwe/ipusi/nyirahuku na shitani cyangwa imyuka mibi, aho uhuye na yo wumva ngo “toka shitani, abazimu bashye mu izina rya Yesu...", ibi bikantera kwibaza isano iyo nyamaswa yaba ifitanye na (...)
Hirya no hino ugenda uhasanga imiryango itandukanye, ifite umukozi umwe ukora amanywa n’ijoro. Ibi bintera kwibaza abakoresha babo ubushobozi baba bababonamo bwatuma bakora amanywa n’ijoro bataruhuka.
"Burya wabona umugabo asambana, ariko ntukabone umugore wasambanye kuko biba ari umwanda" ibi ni ibikunda kugarukwaho n’abantu benshi, ariko bikantera kwibaza niba umugabo we usambana baba babona ari isuku!
"Ubu se umukobwa ufite inzara zireshya kuriya yashobora iki!" Iyi ni imvugo ihurirwaho n’abantu benshi barimo kunegura abakobwa bafite inzara ndende ko ari abanebwe.
Kanaka yatwaye umugore wa kanaka. Ni imvugo ikunda kumvikana kenshi ndetse ugasanga bari mu makimbirane ngo umugabo yatwaye umugore wa mugenzi we. Nyamara njyewe mbona ntawe umujyana ahubwo aba yahisemo kugenda kuko mbona ari amahitamo aba yagize.
Ababyeyi benshi banezezwa n’uko abana babo b’abakobwa bakora ubukwe bagashinga umuryango ndetse bakabyara n’abana. Ariko igitangaje ni uko bababazwa n’uko abakobwa babo bateretwa ndetse bamwe bagakora ibishoboka byose ngo babikumire.
Muri iki gihe imbuga nkoranyambaga zirimo gukoreshwa n’abantu benshi batandukanye mu buryo bumwe cyangwa ubundi, ariko ubona hari abantu benshi bagenda banenga ibyo bagenzi babo bashyizeho bagaragaza ko bitari bikwiye cyangwa barengereye.
Ni kenshi hirya no hino hagenda humvikana impaka zishingiye ku kuntu Abanyarwandakazi bagaragara mu ruhando mpuzamahanga cyane cyane mu bijyanye n’imyidagaduro, bamwe bati bambare bikwize, abandi bati bisanishe n’abandi, abandi bati bagomba kujyana n’igihe….Ibi bikunda kugarukwaho ku gikorwa cyabaye, bashima abandi (...)
Mu Rwanda usigaye ubona abasore benshi iyo bagiye gutereta umukobwa, n’iyo basanzwe bavugana mu Kinyarwanda, bahita bahindura bakavuga mu cyongereza. N’iyo yaba atizeye neza uwo abwira ko akizi, cyangwa na we ugasanga atanazi amagambo arenze angahe (...)
"Umujyi wa Kigali wazanye nomero abantu bazajya batangiraho amakuru bakarega uwarenze ku mabwiriza yo kwirinda Covid-19. " Iyi ni imvugo iri kugarukwaho n’abantu benshi mu Mujyi wa Kigali nyuma y’uko uyu mujyi uherutse gutangaza nimero itishyurwa umuntu yahamagara atanga amakuru ku warenze ku ngamba zo kwirinda muri buri (...)
Nibaza niba umugabo atasaba umugore ko bakora imibonano mpuzabitsina, atabanje kwitesha agaciro! Kuko usanga ari icyita rusange ku bagabo benshi b’abahehesi, akabwira wa mugore ati “ibyo kunyubaha ubishyire ku ruhande ubu ndi mugenzi wawe”.
" Ku kwezi nkoresha Gaz ingana n’ibiro...n’amakara angana na…" iyi ni imvugo ihurirwaho n’Abanyarwanda benshi bumvikanisha ko n’ubwo batekera kuri Gaz baba bafite n’amakara ku ruhande batekesha amafunguro atinda gushya.
"Njyewe singira inshuti z’abagore" Iyo ni imvugo igarukwaho cyane n’igitsina gore, bashaka kumvikanisha ko abagore badashobotse, n’ufite inshuti zabo na we aba adashobotse.
Abantu batandukanye bakunda guhuza ubusirimu no kunywa inzoga, aho ubona n’utari usanzwe azinywa agerageza gukoresha uburyo bwose bushoboka ngo na we azinywe kugira ngo abarirwe mu mubare w’abasirimu.
Iki ni ikintu kigaragara cyane mu mujyi wa Kigali, abakobwa yaba ufite akazi, yaba utagafite, ukomoka mu muryango ukize cyangwa uciriritse abenshi baba bafite telefone zihenze
“Nta mukobwa udafite amafaranga nashaka, umukobwa ufite amafaranga menshi ntawe nashaka.” Aya ni amagambo ukunda gusanga mu biganiro by’abasore benshi bagejeje igihe cyo gushaka. Ugasanga mu by’ukuri ntibafite amahitamo y’umukobwa bazashakana.
"Nta mukobwa w’isugi wabona i Kigali". Iyi ni imvugo ikunda kugarukwaho n’abantu batari bake bashaka kugaragaza ko abakobwa bose babaye abasambanyi, njyewe mfata nk’ikinyoma kuko abakobwa b’amasugi barahari ndetse benshi.
Ukuntu abagabo n’abagore basanzwe bafite ingo zabo basigaye bafite ingeso yo kugira undi muntu ku ruhande umwe cyangwa urenze umwe, bakundana, ubona babigaragaza ko ari uburenganzira bwabo gusa ukabona babangamirwa no kuba batabyemerewe.
Abanyarwanda benshi bakunda kugorwa n’ijambo “Ndagukunda” iyo umuntu aribwiwe n’uwo badahuje igitsina noneho yabibwirirwa ahari abandi bantu babumva ukabona neza yabuze aho akwirwa akabura n’igisubizo atanga.
Iyo umuntu atunzwe n’umurimo akorana ubushake n’ubwitange bishingiye ku mbaraga z’amaboko ye n’ubwenge bwe, aba yigenga koko kuko aho yajya hose, uko byagenda kose yashobora kwibeshaho. Iyo umuntu atunzwe n’ineza, inkunga cyangwa ubufasha by’abandi, baba bibwirije cyangwa bishingiye ku kubasaba, uwo muntu ntaba yigenga, aba (...)
Ku mbuga nkoranyambaga ngenda mbona abantu bashyizeho ifoto y’umuntu wapfuye, akenshi iherekezwa n’amagambo y’akababaro yo kubura uwo muntu, ariko naje gusanga hari ababikora batazi n’uwo wapfuye ari uko bamwumvanye cyangwa babibonanye undi. Ibi bintera kwibaza icyo byaba bimaze cyangwa byungura uwo nyiri (...)
Imwe mu ndamukanyo ubu zikoreshwa ni uguhuza igipfunsi na mugenzi wawe, mu rwego rwo kwirinda ikwirakwizwa ry’icyorezo cya Covid-19. Iyi yari indamukanyo izwiho abantu bafite uburere buke bakunze kwitwa ibirara. Ubu nibaza niba nyuma y’iki cyorezo izongera igaharirwa abo bantu cyangwa tuzakomeza kuyikoresha nk’uko bisanzwe (...)
‘Lilly Tronn’ ni izina ryagarustweho cyane ku mbuga nkoranyambaga zitandukanye mu minsi itambutse, abenshi batangara ndetse banagaya cyane ko uyu yihinduye kuba umukobwa kandi yaravutse ari umuhungu, aho abenshi bagaragazaga ko yishe umuco Nyarwanda. Ibyo byaje kuntera kwibaza umuntu yihindura ku kihe kigero kugira ngo byitwe (...)
Imyenda migufi ni imyenda ubona isigaye ihurirwaho n’abagore benshi batwite, yaba abakiri bato cyangwa abakuze. Byanteye kwibaza niba na yo iri mu bintu umugore utwite aba akeneye kugira ngo ihurirweho n’abagore benshi kandi mu ngero zitandukanye.
« Abana b’ubu ibintu byose baba babizi ». Iyi ni imvugo ihurirwaho n’abantu benshi bakuru, ndetse bikaba urwitwazo rwo kutaganiriza abana bavuga ko ibintu byose babizi. Ibyo bikantera kwibaza iyo bavuga byose, ibyo baba bashaka kuvuga!
« Umukobwa iyo wamaze kujya kwiyerekana iwabo cyangwa ugafata irembo ntaho yahera akwangira ko mukora imibonano mpuzabitsina » Iyi ni imvugo igarukwaho n’abantu benshi, yaba ababikoze ubwabo cyangwa ababyumvise ku wundi byabayeho. Bumvikanisha ko umukobwa wanze ko muryamana, umweretse ko wiyerekanye iwabo biba birangiye ahita (...)
« Abakobwa bo mu Rwanda basigaye bambara imyenda migufi. » Ni imvugo igarukwaho n’abantu benshi, cyane cyane abakuru cyangwa n’igitsina gabo muri rusange, aho baba bagaragaza ko abakobwa n’abagore muri rusange bambara imyenda migufi. Ariko byanteye kwibaza mu by’ukuri aho umwenda mugufi uba (...)


text:
- Hitamo ishusho ushaka, hanyuma uyishushanye ku rupapuro cyangwa se ukoreshe icyuma gisohora impapuro muri mudasobwa (printer) maze uyisohoremo. Ikwiriye kuba ifite ingano wifuza ko izaba ifite ku rukuta rwawe.
- Fatanya ishusho yawe n’urupapuro kandi ubikorere hasi cyangwa ku meza, ahantu bidahungabana.
- Kata neza ishusho yawe muri rwa rupapuro witonze, kugira ngo utayangiza (witonde cyane kugira ngo utikomeretsa)!
- Kuramo igice k’imbere mu ishusho yawe. Ubu noneho ufite ishusho ushobora gukoresha.
- Shyira iyo shusho ku gikuta wifuza gushushanyaho, maze ugifatishe ubufashi ubujeni cyangwa papiyekora (papier collant). Ibi ushobora kubikorera ku gikuta nk’uko twabigenje, ariko kandi ushobora no kubikorera ku ntebe cyangwa ku meza. Ushobora no gutekereza ikindi kintu ushaka!
- Koresha iponji(éponge) mu gusiga irangi ry’ibara ushaka mu myanya ya ya shusho. Witonde utaza guhita ushyiraho irangi ryinshi. Bibaye byiza wabanza ugasiga inshuro imwe, ukongera, bityo bityo, kugira ngo wirinde ko irangi ryaba ryinshi rigashoka, maze rikakwanduriza igishushanyo.
- Umaze gusiga neza igishushanyo cyawe, kuraho ya shusho y’igipapuro, urahita ubona igishushanyo wifuzaga ku rukuta rwawe.


text:
Kuri uyu wa 24 Gashyantare, mu gikorwa cy’umuganda usoza ukwezi, Guverineri w’Intara y’Amajyaruguru Gatabazi JMV yifatanyije n’abaturage bo mu karere ka Rulindo Umurenge wa Murambi Akagali ka Bubangu, hanatahwa ibyumba by’amashuri birindwi.
Guverineri Gatabazi yifatanyije n’abaturage ndetse n’ubuyobozi bw’akarere ka Rulindo
Uyu muganda wibanze ahanini mu gutunganya ikibuga gikinirwamo n’abanyeshuri biga ku rwunge rw’amashuri rwa Muhororo, mu rwego rwo gutunganya aho abanyeshuri bazajya bidagadurira.
Nyuma y’igikorwa cy’umuganda hakurikiyeho igikorwa cyo gutaha inyubako y’ishuri igizwe n’ibyuma birindwi byubatswe kuri iki kigo cya G.S Muhororo.
Hatashywe n’ibyumba by’amashuri
Mu butumwa Gatabazi ku baturage nyuma y’ibi bikorwa byombi, yihanangirije cyane ubuyobozi bw’uyu murenge ku kibazo cy’imyubakire idahwitse, yagize ati ”Umuntu arubaka inzu akayijyana mu muhanda mukamuha icyangombwa, kandi murashaka kaburimbo, ejo baayibaha ngo Leta ijye gushaka amafaranga yo kwishyura umuntu wubatse mu muhanda mureba."
Akomeza asaba buri wese kuba ijisho rya mugenzi we kuko bose bibagiraho ingaruka.
Gatabazi kandi yaburiye abubakisha ibikoresho bitaramba cyane cyane inkarakara (amatafari y’ibyondo) ugasanga banayubakishije atumye kandi muri aka gace bafite amahirwe yo kuba bafite amabuye n’imicanga byabafasha kubaka inzu zikomeye, ko batitonze imvura yo muri Mata yazabasenyera, ibi tukabihuza n’ubutumwa ikigo cy’igihugu gishinzwe iby’ubumenyi bw’ikirere (Meteo Rwanda) giherutse gutanga kigira abanyarwanda inama yo kwitegura amezi 3 ari imbere ko imvura iziyongera.
Mu kiganiro umunyamakuru wa Nonaha.rw yagiranye n’umwe mu bari bitabiriye uyu muganda, Dunia JMV yamubwiye ko umuganda abona ari igikorwa giteguye neza ukabona bishimishije aho abaturage bishyira hamwe bagakora igikorwa cy’iterambere.


text:
Kamonyi: Uwahoze mu buzima bw’ubumarine mu rugamba rwo kwiteza imbere
Mu rugamba rwo kwiteza imbere, ntibimubuza kwibuka imyaka isaga 8 yamaze mu buzima bw’ubumarine nk’igihe cy’impfabusa n’igihe cy’ubwihebe kuko ngo nta cyerekezo, nta n’icyiza uretse kwitwa igicibwa mu bantu.
Niyoyita Emmanuel, ni umuturage utuye mu karere ka Kamonyi mu murenge wa Rugarika, ibikorwa bye abikorera mu murenge wa Runda mu kagari ka Ruyenzi, avuga ko nyuma y’ubuzima bwo mu muhanda no kuba umu marine ageze kure mu kwiteza imbere.
Niyoyita, aganira n’intyoza.com yavuze ko igihe kitari gito ubuzima bwe bwabaye ku muhanda ndetse no mu gishanga cya nyabugogo kigabanya umurenge wa Gisozi na Muhima, yari mubo bita abamarine atazi gukora icyiza uretse guhemuka.
Niyoyita, mu bikorwa bye bya buri munsi, uko agerageza kwiteza imbere ntabwo yibagirwa igihe yapfushije ubusa. iki gihe kuri we, agifata nk’igihe kibi yagize mu buzima aho ubu avuga ko asa nk’uwavuye murupfu akajya mubuzima.
Uko Niyoyita Emmanuel yavuye mubuzima bw’ubumarine
Niyoyita Emmanuel, avuga ko umunsi umwe mu mukwabu wari wakozwe, yafashwe nk’inzererezi akajyanwa ku muhima aho nyuma y’ijonjora ry’abari bafashwe bamwe nawe arimo yajyanywe Iwawa ngo agororerweyo nubwo naho ngo yaje kuhatoroka atarangije amasomo.
Niyoyita, yatangarije intyoza.com ko ageze i Wawa yahitishijwemo umwuga ashaka gukurikira, yahisemo umwuga w’ububaji ariko ngo bigeze hagati yaje gutoroka atarangije yigarukira Kigali.
Agarutse Kigali, Niyoyita yaje guhura n’umusaza w’umubumbyi amwitaho ndetse amwigisha kubumba aho yaje kubikunda akanatangira kugenda arekurana n’umuzima bw’ubumarine no kuba ku muhanda.
Niyoyita, ubwo yabaga yiga ububumbyi kuri uyu musaza wakoreraga kacyiru, yaje no kuhigira kubaza abikuye ku muhungu w’uyu musaza wabikoraga bityo akomereza ku bumenyi buke yari yakuye i Wawa ndetse aza kubikunda byombi; kubumba no kubaza.
Niyoyita agira ati:” Mbonye ko maze kubimenya byombi kubumba no kubaza, nahise rero ntaha njya murugo iwacu ku ivuko ku rugarika nyine, ngezeyo Papa naramubwiye nti dore icyo maze kumenya ni iki ngiki, ugomba kumfasha iki n’iki, Umusaza yagize gutya angurira iranda, urukero, inyundo n’imetero ntangirira aho ngaho nkora umwuga wo kubaza ku rugarika”.
Niyoyita, avuga ko yaje guhagarika kubaza akigarukira mu mujyi ariko noneho akajya ku giti cy’inyoni aho yahisemo kujya yikorera umwuga wo kubumba, yatangiye abumba utuvase n’utundi dutako dukoze mu ibumba akajya atugurisha akabona udufaranga.
Amaze kubona ko bimuzanira udufaranga nkuko abivuga, yashatse aho gukorera aza kubona iseta ku ruyenzi bimugoye aho ubu akorera akaba anahamaze igihe. uva Kigali werekeza kamonyi, iyo urenze Kamuhanda haruguru gato y’ikirombe cy’ingwa ubona ubukorikori bwe ku muhanda mu ruhande rw’ibumoso utaragera mu isantere y’ubucuruzi ya Ruyenzi.
Niyoyita, avuga ko ubukorikori bwe bushingiye ku kubumba yabukomatanyije no kubaza, ndetse kuri ibyo aho akorera akaba ahororeye inkwavu nazo ngo zimuha agafaranga.
Niyoyita Emmanuel, yabwiye kandi intyoza.com ko mubyo yize nawe amaze gusangiza abatari bake ubumenyi yagiye abona, avuga kandi ko yize no gukora amagare kuburyo ajya atoragura ibyuma bataye byayo ubundi akagura ibyakoze akikorera igare kuburyo nabyo abibonamo amafaranga amufasha mu bitari bike.
Niyoyita Emmanuel, kugeza ubu ni umugabo ufite umugore n’abana bane, akangurira abakiri mu buzima bwo ku muganda n’ubw’ubumarine kubuvamo ndetse akavuga ko uzamusanga wese cyangwa ugerageje kumwemerera azamwigisha kwibeshaho kandi akabikora nta kiguzi.
Munyaneza Theogene / intyoza.com


text:
Kuri uyu wa kabiri tariki ya 13/02/2020 kuri Hotel Fatima iri mu karere ka Musanze habereye inama yahujeKomisiyo y’Igihugu y’Itorero n’abafatanyabikorwa bayo muri gahunda y’Urugerero, igamije gusesengura uko urugerero rw’umudugudu rwifashe ndetse no gutegura hakiri kare urugerero ruciye Ingando ruzabera hirya no hino mu turere mu byanya bigera kuri 90.
Atangiza inama Lt Col Désiré MIGAMBI Visi perezida wa Komisiyo y’Igihugu y’Itorero yashimiye ubufatanye busanzwe hagati ya Komisiyo y’Igihugu y’Itorero n’abafatanyabikorwa bayo byatumye hari ibikorwa byinshi bikorwa bigamije kunoza Urugerero.
Lt Col Désiré MIGAMBI yagize ati: “Uruhare rw’inzego z’ibanze n’ababyeyi n’ingenzi mugutegura abajya ku rugerero rw’umudugudu n’abagomba kujya ku rugerero ruciye ingando”.
Muri iki gihe ibikorwa by’Intore ku rugerero rw’umudugudu birakomeje ariko hari aho ubona ubwitabire bukiri hasi, aha na none birasaba ubufatanye bw’inzego zitandakanye kugira ngo ubwitabire ku rugerero bugerweho, kuko Intore ziri ku rugerero rw’umudugudu arizo zizavamo abazajya ku rugerero ruciye Ingando.
Umunyambanga uhoraho muri Minisiteri y’Ubutegetsi bw’Igihugu, Bwana Samuel DUSENGIYUMVA, yasobanuye ko ibikorwa by’Urugerero rukorwa n’urubyiruko bikwiye cyane kwibanda mukubaka Abanyarwanda ku buryo buri munyarwanda yumva ko akwiye kubaho neza.
Bwana Samuel DUSENGIYUMVA yagize ati: “urubyiruko ruri ku rugerero rukwiye gutangira gukangurira Abanywarwanda kumva neza ko bakwiye kugira ubuzima bwiza kandi bukwiye umuntu ufite agaciro, buri munyarwanda akumva ko akwiye kugira ubwiherero, ubwogero, ndetse akaba n’ ahantu heza”.
Umuyobozi Ushinzwe Imiyoborere myiza mu karere ka Kicukiro yavuze ko nubwo bafite ubwitabire bukiri hasi ku rugerero ariko bafite gahunda yo kugera ku rugo rwose rurimo inkomezabigwi kugira ngo yibutswe ko ikwiye kujya ku rugerero rwo kwiyubakira Igihugu. Ibi byagarutsweho n’abandi bayobozi baturutse mu turere bagaragaje ko bafatanyije n’ubuyobozi bw’Akarere n’abandi bafatanyabikorwa bayo bose bagomba gushyira hamwe imbaraga bagafasha Inkomezabigwi kujya ku rugerero.
Urugerero ni umwimerere w’Abanyarwanda, kuko kuva cyera nta ntore yatorezwaga gutaha ahubwo yatorezwaga gutumwa ku rugerero, ibi bikaba byarafashaga uwatumwe ku rugerero kwiyubaka no kubaka Igihugu cyamubyaye.
Urugerero ni iteme rihuza ibyo hambere n’iby’ubu ruzatuma Abanyarwanda cyane cyane abakiri bato bamenya Umurage n’umuco by’u Rwanda, batora ishyaka ryo Kwitangira u Rwanda kandi bizakomeza kunganira gahunda za Leta zisanzweho zubaka ubumwe, gukunda Igihugu, kunoza umurimo bigeza Abanyarwanda ku kwigira no kwihesha agaciro.
Kugeza uyu munsi Intore zisaga 476 350 zimaze kwitabira urugerero rubera mu tugari.
Iyi nama n’abafatanyabikorwa yitabiriwe n’abayobozi bashinzwe imirimo rusange mu turere, abayobozi bashinzwe imiyoborere mu turere, abayobozi ba bimwe mu bigo bya Leta n’abanyamabanga bahoraho muri Minisiteri.


text:
Bibiliya igaragaza impuguro Yesu yahaye abigishwa be kugira ngo bajye baha agaciro iby’Imana, bagira umwete wo kuyishaka, bayihe igihe, maze babone kuyisaba icyo bashaka cyose.
Matayo7:7-12
7.“Musabe muzahabwa, mushake muzabona, mukomange ku rugi muzakingurirwa. 8.Kuko umuntu wese usaba ahabwa, ushatse abona, n’ukomanga agakingurirwa. 9.Mbese muri mwe hari umuntu umwana we yasaba umutsima akamuha ibuye, 10.cyangwa yamusaba ifi akamuha inzoka?
11.Ko muri babi kandi mukaba muzi guha abana banyu ibyiza, none So wo mu ijuru ntazarushaho guha ibyiza ababimusabye?
12. “Nuko ibyo mushaka ko abantu babagirira byose mube ari ko mubagirira namwe, kuko ayo ari yo mategeko n’ibyahanuwe.
Ibyo bintu ni ibi bikurikira:
1. Gushaka ubwami bwayo mbere y’ibindi byose (Matayo 6.33):
Ubwami bw’Imana ntibwifuzwa mu magambo gusa, ahubwo buraharanirwa ndetse buratwaranirwa nkuko bibiliya ibivuga muri Matayo 11.12.
2. Gushaka gukiranuka kwayo (Abaroma 3.22): Gukiranuka ni ugukora neza mu gihe kigoye.
2. Gushaka ubwenge (Imig 4.5):Ubwenge ni ukumenya no kwitondera ijambo ry’Imana, ukaryumvira; kandi ubwenge bugira akamaro ko kuyobora (Umubwiriza10.10), ndetse bukarinda ubugingo bw’ubufite(Umubwiriza 7.12).
3. Gushakashaka uko wamenya ibyo ishima (Abefeso 5.10): Kubw’ibyo, wemera kurara amajoro, ukazinduka kare cyane, ukiyiriza ubusa, ukurira imisozi, uyishaka (2Abakorinto 6.4).
4. Gushaka mu maso hayo,nkuko ijambo ry’Imana ribidutegeka. ( Zaburi 27.8):
5. Ushaka ubwiza bw’Imana, uharanira gusa na yo, nkuko tubisoma mu ijambo ry’Imana, mu gitabo cya 2Abakorinto 4.6
6. Gushaka imanza zitabera:Mwige gukora neza, mushake imanza zitabera, murenganure abarengana, mucire impfubyi uruba (Yesaya 1.17):
Urenganura abarengana, ukishimana n’abishimye, ukababarana n’abababaye.
7. Kuyishaka bigishoboka (Yesaya 55.6): Uyu munsi, Imana ibonwa n’umuntu uyishakanye umutima we wose (Yeremiya 29.13):
Nuko rero nawe ugire umwete wo gushaka Umwuka Wera w’Imana, kuko ni we gusa uzaguha imbaraga zizakubashisha gushaka Imana, akaguha ubwenge nyakuri, kandi akakuyobora mu kuri kose, ndetse akakubashisha kunesha urugamba rwo gukiranuka (Yohana 16.13).
[email protected]


text:
Tariki ya 25 Kamena, 2021, Umunyamabanga wa Leta muri Minisiteri y’Uburezi Ushinzwe Amashuri Abanza n’Ayisumbuye afatanyije n’Umuyobozi w’Ikigega cya Leta Zunze Ubumwe za Amerika Gishinzwe Iterambere Mpuzamahanga (USAID) bayoboye umuhango wo kugaragaza no kwishimira ibyagezweho mu guteza imbere ubumenyi n’umuco wo gusoma mu bana byakozwe n’umushinga Mureke Dusome uterwa inkunga n’ iki kigega.
Guhera mu mwaka wa 2016, Leta Zunze Ubumwe za Amerika ifatanya na Guverinoma y’u Rwanda mu kuzamura uruhare rw’ababyeyi n’umuryango mugari muri rusange mu guteza imbere umuco wo gusoma mu bana binyuze mu mushinga Mureke Dusome. Uyu mushinga urimo usoza ibikorwa byawo washyirwaga mu bikorwa n’umuryango mpuzamahanga wita ku bana Save the Children ufatanyije n’imiryango nyarwanda Umuhuza, Uwezo, Urunana DC na RWAMREC.
Ku bufatanye n’umushinga Mureke Dusome, abana basaga ibihumbi maganacyenda (900,000) bitabiriye ibikorwa byo gusoma aho batuye. Muri abo bana, harimo abagera ku bihumbi bitatu na maganatandatu (3,600) bafite ubumuga. Amahuriro yo gusoma asaga ibihumbi bibiri na maganatanu yaratangijwe akorera mu midugudu yubatsemo amashuri ya Leta n’afatanya na Leta ku bw’amasezerano afite icyiciro cya mbere cy’amashuri abanza. Ayo mahuriro yahawe ibitabo by’abana byanditwe mu rurimi rw’Ikinyarwanda bisaga ibihumbi maganane na mirongo itatu (430,000) ndetse na kopi z’ikinyamakuru cy’abana Karame zigera ku bihumbi ijana na mirongo itatu na bitanu na maganinani na mirongo icyenda (135,890).
Umushinga Mureke Dusome wagejeje ubutumwa bujyanye n’uburyo bwo gufasha abana mu myigire yabo ku babyeyi bagera kuri miliyoni enye n’igice (4,500,000) binyuze muri gahunda zinyuranye nk’ibiganiro ku maradiyo n’amahugurwa. Mbere y’uko umushinga utangira, ababyeyi bagera kuri mirongo itanu n’umwe ku ijana (51%) batekerezaga ko amashuri ariyo yonyine afite inshigano zo kwigisha abana gusoma. Nyamara, ababyeyi bakora byinshi bitoza abana gusoma nko kubaganiriza, kuririmba no gusomera hamwe ibitabo mu rugo. Kuri ubu, ababyeyi bagera kuri mirongo irindwi na babiri ku ijana (72%) barabyumva kandi barimo gukora ibikorwa binyuranye bifasha abana mu gusoma no kwandika, ibi bikarushaho kongerera abana gutsinda mu mashuri.
Muri uwo muhango wo kwishimira ibyagezweho mu mushinga Mureke Dusome, Umunyamabanga wa Leta muri Minisiteri y’Uburezi Ushinzwe Amashuri Abanza n’Ayisumbuye, Bwana Gaspard Twagirayezu yagize ati: “Twishimiye inkunga Leta Zunze Ubumwe z’Amerika ikomeje kudutera binyuze mu kigega cyayo gishinzwe iterambere mpuzamahanga mu bikorwa bitandukanye biteza imbere ubumenyi n’umuco wo gusoma mu bana. Turashishikariza inzego zose gukomeza gushyigikira ibikorwa by’amahuriro yo gusoma y’abana no gukomeza guha abana amahirwe yo gusoma mu gihe bari mu ngo no mu muryango mugari. Turashishikariza buri mubyeyi kujya afata umwanya wo kuganira no gusomera hamwe n’abana.”
Umuyobozi w’Ikigega cya Leta Zunze Ubumwe za Amerika Gishinzwe Iterambere Mpuzamahanga (USAID), William Hansen, yashimye imikoranire myiza hagati ya Minisiteri y’Uburezi na leta Zunze Ubumwe za Amerika mu guharanira ko abana bagira ubumenyi bw’ibanze bukwiye mu bijyanye no gusoma no kwandika. Yagize ati: “Kumenya gusoma no kwandika ni iby’ibanze cyane mu mitsindire y’abanyeshuri. Leta Zunze Ubumwe za Amerika zizakomeza gufatanya na Leta y’U Rwanda mu gushyigikira umuco wo gusoma n’imyigire myiza.


text:
Umuganura 2019 uzibanda ku bumwe no kwigira – Dr Vuningoma
Yanditswe na Twagira Wilson
Mu kwizihiza Umuganura kuwa 2 Kanama 2019, Umunyamabanga Nshingwabikorwa w’Inteko Nyarwanda y’Ururimi n’umuco Dr James Vuningoma avuga ko hazatangwa ubutumwa bwibanda ku bumwe no kwigira biganisha no kugakangurira Abanyarwanda kubana, no kugira indanga gaciro zo kudaheza, no gusangira ibyo bafite.
Mu kiganiro n’Imvaho Nshya, Dr Vuningoma avuga ko Umuganura 2019 uzarangwa n’udushya dutandukanye nk’uko byagenze mu mwaka ushize wa 2018, tumwe muri two atanga ingero zo guteza imbere inganda ndangamuco ndetse na bimwe mu bikorerwa mu gihugu byose bizamurikwa ku itariki ya 29 Nyakanga mu Cyumweru cy’Umuganura kizabera mu gace kahariwe ibikorwa bya siporo Car Free Zone.
Dr Vuningoma akomeza agira ati, “Nk’uko insanganyamatsiko igira iti, umuganura, isoko y’ubumwe ari ryo shingiro ryo kwigira, umuganura 2019 uzibanda ku guteza imbere umuco w’ubumwe, no kwigira, kuko umuganura uvuga gusangira umusaruro w’ibyo Abanyarwanda baba baragezeho cyangwa bejeje kandi byose biboneka binyuze mu gukunda umurimo ndetse n’igihugu cyabo gituma bagera kuburumbuke.”
Ku byerekeranye n’urugendo rwateguwe mu cyumweru kibanziriza umunsi nyir’izina w’Umuganura, Dr Vuningoma akomeza avuga ko ari umutambagiro uzahuza inzego zitandukanye uzahera kuri Stade Amahoro ugana rwagati mu Mujyi wa Kigali, ukomereze Onatracom mu Biryogo, ukomereze Club Rafiki, ugaruke Down Town, usoreze Car Free Zone.
Ati “Ni urugendo ruzahuza inzego harimo n’amatorero atandukanye, ahazabera na za sinema, n’amamurika azafasha abantu by’umwihariko urubyiruko kurushaho gusobanukirwa n’akamaro ku’muganura n’icyo uvuze mu muco nyarwanda.”
Umuyobozi ushinzwe Ishami ry’Umuco mu Nteko Nyarwanda y’Ururimi n’Umuco, Dr Nzabonimpa Jacques, ashima ko gahunda yo kwizihiza umuganura ari umuco abenshi mu banyarwanda baharaniye ko wakongera kugaruka, nyuma y’igihe kinini abakoroni bari baragerageje kuwuvanaho bagamije gushaka icyatuma Abanyarwanda badahuza, kuko umuganura watumaga abantu bunga umumwe bagakorera hamwe.
Ati,” Umuganura wongeraga Abanyarwanda imbaraga n’indangagaciro zo guteza imbere umuco wo gufatanya bashaka icyabateza imbere n’umuco wo gukundana, ndetse no gusangira ibyo bafite babashije kubona m umusaruro wabo uko byabaga bingana kose nk’umutsjma, amasaka uburo, amata imboga n’ibindi, maze bigatuma basabana mu rwego rw’umuryango”.
Abayobozi b’Inteko nyarwanda barasaba ko umuganura 2019 utazizihirizwa mu Rwanda gusa, ahubwo ko n’abahagarariye z’ambasade z’u Rwanda hirya no hino mu bihugu byo mu mahanga bazawutegura bakawizihiza bafatanyije n’abanyarwanda baba mu mahanga mu rwego rwa diaspora.
Umwe mu baturage wo mu Kagari ka Nonko mu Murenge wa Nyarugunga mu Karere ka Kicukuro, avuga ko umunsi w’Umuganura ugiye kuzaba bawishimiye, ashingiye ku bihe byahindutse bari basanzwe baboneramo imvura byatumye umusaruro w’ibihingwa.byabo nk’ibigori, amasaka, n’ibishyimbo ubusanzwe bajya basangira ku munsi nk’uwo waragabanyutse.
Ati, “Nk’abaturage ba kagari kacu ntibyatubuza, ahubwo tuzifafanya n’abayobozi bacu maze dufafe ingamba, bityo nk’abaturage dusangire bike dufite nubwo kuri uyu mwero bitagenze neza nk’uko twari tubyiteze dufite ikizere ko ubutaha buzagenda neza.”
Uwo munsi w’umuganura uretse kuwizihiza ku rwego rw’igihugu aho uzabera mu Karere ka Nyanza, uzabera no mu rwego rw’uturere twose tw’Igihugu ahatoranyijwe, ahantu bazahurira basabane.


text:
Polisi yongeye kwihanangiriza abashoferi batwara basinze
Yanditswe na Imvaho Nshya
Polisi y’Igihugu ibicishije kuri Twitter, uyu munsi yongeye gushimangira ububi bwo gutwara ikinyabiziga wasinze.
Mu ruhererekane rw’ubutumwa bwanditse, Polisi yasabye abashoferi kwirinda ubusinzi.
Iti, “Inzoga zigabanya amakenga y’umushoferi ntabe akibasha kugenzura umuvuduko agenderaho, kumenya igice cy’umuhanda agenderamo cyangwa se kuba yabasha guhita ahagarara igihe bibaye ngombwa.”
“Umushoferi wasinze ntashyira ubuzima bwe mu kaga wenyine ahubwo ashyira mu kaga ubuzima bw’abakoresha umuhanda muri rusange ndetse no kwangiza ibikorwaremezo bitandukanye.”
Ubu butumwa buratangwa mu gihe abantu bitegura kwizihiza Noheli n’Ubunani mu minsi mike iri imbere.
Iyo ni iminsi “abantu hirya no hino basangira n’inshuti n’umuryango bishimira impera z’umwaka” n’umwaka mushya muhire, nk’uko Polisi ibyibutsa.
Iti, “Irinde gutwara ikinyabiziga wasinze. Yewe muntu utwara ikinyabiziga, ishime uzirikana ko kizira gutwara wanyoye ibisindisha.”
Polisi iributsa kandi ko umushoferi wasinze adashyira ubuzima bwe mu kaga wenyine “ahubwo ashyira mu kaga ubuzima bw’abakoresha umuhanda muri rusange ndetse no kwangiza ibikorwaremezo bitandukanye.”
Gutwara ikinyabiziga wasinze usibye no kuba byateza impanuka zitwara ubuzima, ni icyaha gihanishwa amande y’amafaranga 150.000. Ingaruka zigera kuri nyir’ubwite, ku muryango we n’igihugu muri rusange.
Icyo ba nyir’ubutari bo basabwa muri iyi minsi mikuru yegereje, ni ukurengera ubuzima bw’abakiliya babo bamanika ahagaragara ubutumwa bwibutsa ububi bwo gutwara wasinze cyangwa mukababuza gutwara ibinyabiziga byabo bamaze gusinda mubahamagirira izindi modoka zabacyura.


text:
[wptab name=’Isomo: 1 Tesaloniki 4′]
Isomo ryo mu ibaruwa ya mbere Pawulo Intumwa yandikiye Abanyatesaloniki 4,13-17
Bavandimwe, nta bwo dushaka ko muguma mu bujiji ku byerekeye abapfuye, kugira ngo mudaheranwa n’ishavu, nk’abandi batagira icyo bizera. Nk’uko twemera ko Yezu yapfuye kandi yazutse, ni na ko abapfuye bamwizera, Imana izabazura maze ikabashyira hamwe na We. Dore icyo tubabwira giturutse ku ijambo rya Nyagasani: twebwe abazima, abazaba bakiriho ku munsi w’amaza ya Nyagasani, nta bwo tuzabanziriza na gato abapfuye. Koko rero, ku kimenyetso gitanzwe n’umumalayika mukuru mu ijwi riranguruye, no ku mworomo w’impanda y’Imana, Nyagasani ubwe azamanuka mu ijuru. Nuko abapfuye bizera Kristu babanze bazuke, hanyuma twebwe abazima, abazaba basigaye, duhite twererezwa hamwe na bo mu bicu, kugira ngo dusanganire Nyagasani mu kirere, bityo tuzabane na Nyagasani iteka ryose. [/wptab]
[wptab name=’Zaburi ya 95 (96)’]
Zaburi ya 95 (96),1-2a, 4-5a, 11-12a, 12b-13ab
Nimuririmbire Uhoraho indirimbo nshya,
isi yose niririmbire Uhoraho!
Nimuririmbire Uhoraho, musingize izina rye.
Kuko Uhoraho ari igihangange,
akaba akwiye rwose ibisingizo,
indahangarwa isumba imana zose;
kuko imana zose z’amahanga ari ubusa,
Ijuru niryishime, kandi isi nihimbarwe!
Inyanja niyorome, n’ibiyirimo byose!
Imisozi nisabagire kimwe n’ibiyisesuyeho byose,
n’ibiti byose by’ishyamba bivugirize impundu icyarimwe,
mu maso y’Uhoraho, kuko aje,
kuko aje gutegeka isi.
[/wptab]
[end_wptabset]


text:
Ibintu bibera mu rugo si ibyo kureberwa biratureba – Rwabuhihi
Yanditswe na KAYITARE JEAN PAUL
Ubuyobozi bw’Urwego rw’Igihugu rugenzura iyubahirizwa ry’uburinganire, GMO, buratangaza ko ibibera mu ngo bireba buri wese kandi ko imiryango ifitanye amakimbirane abaturanyi badakwiye kubirebera. Umuyobozi wa GMO, Rose Rwabuhihi, avuga ko icyaha cyo gukubita, gukomeretsa no kwica gikorewe mu muhanda, kidakwiye kuba icyaha kinini ngo nikibera mu rugo gifatwe nk’icyaha gito.
Rwabuhihi avuga ko ikibazo k’ihohoterwa atari gishya ahubwo ko icyo abantu bagomba kumenya ari uko umuntu ajya gupfa harabanje amakimbirane, induru mu miryango, ikindi umuntu agapfa abantu bose bari bazi ko uwo muryango utabanye neza kuzageza igihe umuntu yishwe.
Ati “Kuki twese dushobora gukomeza kurebera ibintu tubona ko bishobora kwica abantu? Nta kindi kintu dushobora kubona ko kica abantu ngo tukihorere. Iyo tubonye ikiza turatabara, iyo tubonye imodoka igenda yihuta turatabara ngo itica abaturage, ariko umuntu ufite amahane tubona ko afite umujinya ushobora gutuma akora nabi tukabyihorera kugeza igihe hiciwe umuntu ngo ni uko ari mu muryango”.
Rwabuhihi avuga ko abantu bakwiye guhindura imyumvire yo kumva ko ibintu bibera mu rugo bitabareba. Ati “Ibibereye mu muhanda hari umuntu usa nushaka kugira uwo ahohotera, abantu twese turahurura ariko ikintu cyaba kiri mu muryango tukakihorera kikazageza ku ntera yo kuvamo urupfu. Nagira ngo twese twitunge agatoki, kuki umuturanyi atabivuga, umukozi wo mu rugo atabivuga, kuki abasore n’inkumi baba muri ruriya rugo batabivuga bati hariya hari abantu bagiye kwicana kugira ngo abashinzwe gutabara batabare hakiri kare?”
Asobanura ko impamvu abantu badatanga amakuru ku miryango ifitanye amakimbirane, ari uko bisa n’aho ibibera mu muryango ari ubuzima bwite bw’abagize uwo muryango. Ati “Impamvu ni uko ibintu byose bijyanye n’umuryango twabigize ubuzima bwite, dushaka ko ibintu byo mu muryango biharangirira cyane cyane iyo ari amakimbirane ari hagati y’umugore n’umugabo, tukumva ngo ni ibintu bibareba, kandi abandi bose iyo bagiranye amakimbirane mu muhanda buri wese aratabara.”
Agaragaza ko nta muntu ushobora guhaguruka ngo age mu muhanda agire uwo akubita ngo birangirire aho, ariko ngo mu rugo umuntu akubita undi yaba umugore cyangwa umugabo cyangwa umwana ukubise umubyeyi we, abantu bakavuga ngo bazabirangiriza mu muryango.
Ati “Nagira ngo mbisubiremo icyaha ni kimwe, icyaha cyo gukubita, gukomeretsa, kwica nta bwo kiba kinini mu muhanda ngo nikigera mu rugo kibe gitoya, ibyo ni byo tugomba guhindura”.


text:
ENVIRONMENT
Gahunda nshya ya IUCN ije koroshya ibibazo byugarije isi mu mihindagurikire y’ikirere
668 total views, 4 views today
IUCN yatangije gahunda ihamye yo gushyiraho uburyo bwihariye bwo guhangana n’ibibazo byugarije isi mu mihindagurikire y’ikirere. Iyi gahunda ikaba igamije gufasha za leta z’ibihugu, abikorera ku giti cyabo ndetse n’imiryango itegamiye kuri leta kwifashisha uburyo karemano mu guhangana n’imihindagurikire y’ikirere no kurinda ukwangirika kw’ibinyabuzima.
Stewart Maginnis, umuyobozi muri IUCN w’ishami rishinzwe kwifashisha uburyo karemano mu guhangana n’imihindagurikire y’ibihe, yagize ati “Isi irajwe ishinga no gushaka umuti urambye wo guhangana n’imbogamizi zijyanye n’imihindagurikire y’ibihe, ibura ry’ibiribwa n’ubuke bw’amazi, ndetse n’ibihe irimo byo guhangana n’icyorezo kiyibasiye. Niyo mpamvu ubu buryo IUCN yashyizeho bwo kwifashisha uburyo bwihariye karemano ari ingenzi mu kugira isi nziza mu gihe kirambye.”
Yakomeje agira ati “Kugira ngo umuti karemano w’ibidukikije ugire akamaro, tugomba gukora ku buryo ibikorwa byashyizwe mu bikorwa bizanira inyungu sosiyete. Ubu buryo bwa IUCN butanga inzira ihamye kandi yihariye izatuma ibikorwa bizahera hasi kugera ku rwego mpuzamahanga.”
Ubu buryo bushya buzwi nka Nature-based solutions (NbS) buzita ahanini ku bibazo abaturage bahura nabyo bubafasha kwirinda no kubungabunga mu buryo buramye ibinyabuzima.
Kugeza ubu ibihugu birenga 130 byamaze gushyira iyi gahunda ya Nbs muri gahunda zabyo zijyanye n’amasezerano ya Paris (Paris Agreement) zirimo gutera amashyamba, imyubakire itabangamira ibinyabuzima, ubuhinzi burambye no kurinda inkombe z’inyanja.
Gusa ibikorwa byose biri muri iyi gahunda ya Nbs siko bitanga inyungu ku baturage no ku binyabuzima, niyo mpamvu hakiri urugendo rurerure ngo umuntu abe yavuga ko iyi gahunda izashyirwa mu bikorwa ijana ku ijana.
Angela Andrade, umuyobozi mukuru mu ishami rya IUCN rishinzwe kubungabunga binyabuzima, ari na ryo ryakoze umushinga.
Ati “Kugeza ubu nta buryo buhari buhuriyeho n’impande zose bwo gushyira mu bikorwa ibisubizo karemano byo kwita ku mihindagurikire y’ikirere n’ibinyabuzima. Komisiyo ifatanyije n’impuguke zirenga 800 ndetse n’abakozi baturutse mu bihugu 100 nibo bayoboye IUCN uko yakora iyo gahunda ikurikije ibyashoboka mu bihugu bitandukanye.
Iyi gahunda ya Nbs ifite ingingo umunani igenderaho zifasha abazikoresha kureba ibintu bitandukanye bibandaho mu gihe bari kuzishyira mu bikorwa. Ubwo buryo ni ukureba ko aho bagiye kubukoresha byoroshye kubuhakorera, niba bwakwaguka, kureba uko ubukungu bwifashe, kureba imiterere y’ibidukikije ndetse n’abaturage baho ndetse n’ibindi.
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.


text:
Uwase Muyango Claudine akaba umugore w’umunyezamu Kimenyi Yves, mu magambo meza y’urukundo yamwifurije isabukuru nziza y’amavuko na we ahita amuha isezerano ry’uko azamukunda ubuzira herezo.
Buri tariki ya 13 Ukwakira, Kimenyi Yves yizihiza isabukuru y’amavuko, kuri iyi nshuro akaba yizihiza isabukuru y’imyaka 29 amaze ku Isi.
Akaba yabyukiye ku magambo meza y’urukundo yuje imitoma yabwiwe na nyina w’imfura ye, akaba urukundo rw’ubuzima bwe, Uwase Muyango Claudine, ni mu butumwa yanyujije kuri Instagram ye.
Ati “Isabukuru nziza ku mubyeyi wa mbere mwiza w’umugabo ku Isi, papa, umugabo n’inshuti magara, umwuganizi, buri byose kuri njye. Sinzi uko navuga ibi ariko uri umugwaneza, ni umunsi w’agatangaza. Ndishimye ko nabonye buri kimwe muri wowe. Mu bihe bibi n’ibyiza ntabwo amagambo aba ahagije, ufite kureba mu maso yanjye ndizera ko uzahita ubona igisubizo cy’uburyo nkukundamo, ndashima Imana ko yampaye umugabo mwiza w’igikundiro kandi uzi ubwenge ku Isi, urabizi uzahora uri uw’umwihariko mu maso yanjye n’isoko y’ibyishimo ntareka ngo bigende.”
“Ni wowe kintu cyiza cyambayeho mu buzima bwanjye, utuma nseka, ibyishimo n’urukundo rw’ibihe byose, umuhungu mwiza, uri kandi uzahora uri igikomangoma cy’ubuzima bwanjye, ndakwifuriza imigisha iturutse mu ijuru, kuri uyu munsi udasanzwe kuri wowe ndetse n’iyo usigaje mu buzima bwawe. Uzabeho uzarebe abuzukuru bawe, ndifuza ko wabona ibyiza mu buzima bawe, ndagukunda mugabo w’igikundiro, isabukuru nziza.”
Kimenyi Yves akaba yaje kuri ubu butumwa na we ahita amushimira ku kuba yaramukunze ndetse amusezeranya ko azamukunda akaramata ndetse ko amwifuriza ibyiza gusa.
Ati “Urakoze mugore mwiza w’igikundiro, Isi yose imfashe kugushimira kuko uri umuntu w’agaciro mu buzima bwanjye, mfite byinshi byo kuvuga ariko mbere y’ibindi ndashaka kugusezeranya urukundo ruzira iherezo kandi ruzahora ruryoshye, impano wampaye yatumye nishima, ndi umugabo unyuzwe ndabigushimira, urakoze ku magambo meza yawe, ndakwifuriza ibyiza Imana itanga, ndagukunda cyane. Ndishimye cyane rwose nta kindi.”
Urukundo rwa Kimenyi Yves na Muyango rwamenyekanye mu mpeshyi ya 2019, kuva icyo gihe aba bombi bagiye bagaruka mu mitwe y’inkuru mu itangazamakuru bitewe n’uburyo bagendaga bagaragarizanya urukundo kugeza Kanama uyu mwaka bibaruka imfura yabo.


text:
Ubutumwa bwa 13.07.2019
«Nimuze mwese abarushye n’abaremerewe ndabaruhura»
Matayo 11: 28-30
Imana iraduhamagara ngo tuze twese abarushye n’abaremerewe iraturuhura. Ubwo buruhe Imana ivuga nubuhe? Kandi nubwo buruhukiro nubuhe?
Yesu akomeza atubwira ngo tumwigireho kuko ari umugwaneza kandi yoroheje mumutima. Iyo twemeye tukamwigiraho aduha uburuhukiro bw’imitima yacu.
«kuko kunkorera birataruhije n’umutwaro wanjye utaremereye». Ntabwo gukorera cyangwa gukurikira Imana biruhije, kuko ariyo iduha imbaraga dukeneye mukuyikorera.
Yeremiya 6: 16
Imana ikomeza itubwira uburyo twabona uburuhukiro bw’imitima yacu. Twemeye tukanyura mu nzira nziza nibwo tuzabona ubwo buruhukiro.
Ibiruhije abantu b’Imana ni byinshi ariko Yesu Kristo yazanywe no kubaruhura.
Yohana 5: 1-9
Iki kirema cyari cyarashize ibyiringiro mu bana babantu ariko ntibagira icyo bamumarira. Ariko umunsi yahuye na Yesu, yaramuruhuye amuha kwidegembya.
Luka 9: 37-43
Usomye iyi nkuru muri mariko, Yesu abaza se ryari umwana yafashwe, se amubwira ko yafashwe akiri umwana. Nukuvuga ko ari ibintu byari bimaze igihe kirekire. Ariko uko igihe cyaba kingana kose, Yesu wacu aracyakora, iyo ahageze ibyananiranye birashoboka.
Matayo 9: 35-38
Yesu arabona ko abantu be barushye, bagenda nta byiringiro ariko nkuko yabwiye abagishwa be; «ibisarurwa ni byinshi ariko abasaruzi ni bake». Ni twe twamumenye abwira twemere aduhindure, ahasigaye tugende tubwire n’abandi aho uburuhukiro buri.
Abantu baruhijwe n’imitwaro itandukanye, ariko ikindi kirushya abantu b’Imana, nukugendera mu byaha. Birengagiza ijambo ry’Imana ribabwira kwihana, kwiyambura no kwitandukanya.
Daniyeli 4: 25-34
Iyi nkuru ya Nebukadinezari itwereka ko iyo satani yaguteye agutwara ubwenge. Wewe usigara wibwira ko uzi, ahubwo abakubwira/ abakugira inama aribo bavangiwe. Menya ko uko uguma mu cyaha/ kutumvira Imana ata bwenge burimo. Nkuko ijambo ry’Imana rivuga ati «abantu banjye nta bwenge bafite, bazi gukora ibibi ariko ntibazi gukora ibyiza» (Yeremiya 4:22).
Ezekiyeli 37: 1-14
«gusubizwamo ibyiringiro»
Aya magufwa yumye ukuntu Imana iyasubizamo ubuzima akongera kuba mazima, bitwereka ko bya bindi byapfuye, byumye wewe utakireba cyangwa wanibagiwe, Yesu ashobora kubisubizamo ubugingo bikongera bikaba bizima. Nkuko Imana itahise iyazura ariko yabikoze étape par étape (step by step), niko nawe iyo wegereye ugasenga Imana uba wubaka (nko kugenda ushiraho itafari), maze umunsi ur’izina ukazabona produit (product) yibyo wasengeye.
Ezekiyeli 36: 25-27
Kugirango twakire uburuhukiro Yesu atanga, nuko twemera akaduhindura. Akadukuramo imitima yacu ikomeye, ibigirwamana byacu byose n’imyanda yacu yose, akaduha imitima mishya, yoroshye. Aduha n’umwuka we utuma tugendera mu mateka yayo, tukanakomeza amategeko yayo.


text:
Nsengiyumva François ni umuhanzi wahiriwe n’umuziki ku myaka 40! Agezweho muri iki gihe. Umuduri wamuvanye i Gatsibo umugeza i Kigali ku myaka 39 y’amavuko. Avuga ko kuva yahura na Alain Mukuralinda wiyemeje kumufasha kugaragaza impano ye benshi basigaye bamubwira ko yabaye inzobe.
Nsengiyumva Francois yize amashuri atandatu abanza. Mu maso aracyeye. Aracyafite ingufu zo guhanga n’ibindi bihangano. Ushobora gukeka ko akuze bitewe n’uburyo agaragara ariko ni igikwerere dore ko yibitseho imyaka 40 y'ubukure. Atuye mu karere ka Gatsibo mu Ntara y’Uburasirazuba mu Murenge wa Kiramuruzi mu Mudugudu wa Nyakagarama.
Ababyeyi be bitabye Imana mu 1994 afite imyaka 15 y’amavuko. Yabuze bamwe mu bavandimwe be muri Jenoside yakorewe Abatutsi muri Mata 1994. Yashakanye na Musabyimana Ariette bafitanye abana babiri, umukuru afite umwaka n’amezi arindwi.
Yabaye kimenyabose. Amaze igihe kitari kinini agaragaye mu maso ya benshi nk’umuhanzi ukebanura umuduri bikanogera amatwi ya benshi. Gucuranga umuduri yabikunze cyera akiri umwana ndetse yamaze igihe kinini akurikira abakuze bacurangaga umuduri mu cyaro cy’iwabo.
Indirimbo ye yise ‘Mariya Jeanne’ yaririmbyemo ngo umukobwa ni ‘igisupusupu’, ni ‘igisukari’ yamukururiye igikundiro icurangwa kuri Radio, Televiziyo, mu tubari n’ahandi bahozaho ugutwi bumva amagambo atangaje agize iyi ndirimbo imaze kurebwa inshuro zirenga miliyoni ku rubuga rwa Youtube.
Mu kiganiro kirambuye yagiranye na INYARWANDA, Nsengiyumva yagarutse ku buzima bushaririye yabayemo bwo guca incuro we n’umugore we bamazemo igihe kitari gito. Yavuze ko n’umugore we babaye mu buzima butoroshye ari nayo mpamvu akomeye ku isezerano ryo kubana nawe akaramata mu bibi no mu byiza.
Yanze agasuzuguro k’abo yahingiraga ayoboka inzira yo gucuranga umuduri mu isoko no mu tubari. Yamenye gucuranga umuduri akiri muto yiyemeza kugumana ubumenyi muri we kugeza ubwo abwiye umugore we ko agiye gushaka ubuzima binyuze mu iyindi nzira.
Nsengiyumva yahamije ko yageze i Kigali mu 2018 afite imyaka 39 ahura na Alain Mukuralinda wabengutse impano ye. Ngo indi nshuro yahageze ni mu 2017 kandi nabwo yaje mu mudoka ahita asubirayo. Iyo nshuro ntayibara kuko atashyikije ibirenge bye hasi ngo yumve ko koko ari i Kigali.
Yahishuye ko ‘Mariya Jeanne’ yaririmbye ari inkuru mpamo y’urukundo rw’iminsi itanu yagiranye n’umukobwa w’umunya-Kigali bahuriye i Gatsibo yagiye gusura Nyirakuru. Avuga ko yakoze ibishoboka byose agatera imitoma uyu mukobwa ariko undi akamubwira ko gucuranga umudiri bitatuma amwemera kandi ko bitatunga urugo.
Nsengiyumva umuduri wamuvanye i Gatsibo umugeza i Kigali
Inyarwanda: Nsengiyumva ni muntu iki?
Nsengiyumva: Ndi umuhanzi ariko ukizamuka. Ndubatse mfite abana babiri n’umugore. Abana ntabwo barageza igihe cyo kwiga ariko baziga. Madamu ni umuhinzi.
Inyarwanda: Ubuzima bwawe ubugabanyamo ibice bingahe ?
Nsengiyumva : Ubuzima bwanjye mbugabanyamo ibice bitatu. Ndahinga kandi nkaba n’umuhanzi. Icya Gatatu nubaha umugore wanjye nk’uko nanjye niyubaha. Ndumva nta n’ikindi cyaba kiri inyuma.
Inyarwanda: Mu mabyiruka yawe wumvaga ushaka gukora iki ?
Nsengiyumva: Mu mabyiruka yanjye nifuje gukora aka kantu (yerekana umuduri). Aka kantu nabonaga abasaza bagafite nkavuga nti kariya kantu (yifata mu gahanga) nkagatega amatwi nkumva kararyoshye (abisubiramo). Ndavuga nti sha nanjye aka kantu byanga bikunda nzakiga pe, biba ngombwa ndakiga ndakamenya.
Inyarwanda: Gucuranga umuduri wumvaga ari ibintu ufitiye inyota ?
Nsengiyumva: Muri 2008 ni bwo natangiye gucuranga mu isoko…Ariko ubwo ng’ubwo nacurangaga mu isoko ncurangira amafaranga 100 indirimbo imwe. Uzi ko hari abavuga ngo wowe ugiye kuba sagihobe. Nti oya ! Njyewe mfite intumbero. Ariko wa wundi ufite tachi (smartphone) we yampaga magana atatu kugira ngo amfate utuvidewo (video). Yabona uburyo meze yabona ntambaye nabi akavuga ati ngwino nyaguhe.
Kandi njye nacurangaga wabanje kuyampa. Ntabwo nacurangaga ngo nindangiza uyampe (...) Ubwo rero nabona ushidikanyije nkakubwira uti ‘wowe ifatire amafaranga yawe wigendere nanjye nikomereze akazi kanjye.’
Inyarwanda: Ni inde wakwigishije gucuranga umuduri? Waramushimiye.
Nsengiyumva: Nawigishijwe n’umusaza aracyariho aba mu karere ka Ngomba epfo (akoresha akaboko yerekana amerekezo) ahareba mu Gisaka. Ariko ejo bundi nagiye kumushimira cyane biteye ubwoba.
Namuhaye ibihumbi 10 Frw. Ndamubwira nti muzehe ntabwo ari igihembo ni ukugushimira ko wigishije umunyeshuri muzima ufata. Kandi mu byo wanyigishije byose (abisubiramo) ndumva birimo kugenda bingirira akamaro…
Arambwira ati uri umunyeshuri mwiza. Arambwira ati ese wubaha umugore ndamubwira nti ndamwubaha, abana sawa ati sawa. Nawe ubwawe urabona ibintu ari bizima nti rwose nta kibazo ibintu ni bizima. Ubwo n’uko aramperekeza antegera imodoka ndataha.
Inyarwanda: Igihe yakwigishaga gucuranga umuduri uribuka amafaranga wamwishyuye?
Nsengiyumva: Namuhaye ibihumbi bitanu. Kuko naragendaga nkamuha rasiyo (ibiryo). Ni ukuvuga ngo njye nakatagamo gutya ntitaye kuvuga ngo wenda ngo ndi burye ngo mpage, oya! Kuko ushaka inka aryama nkayo. Icyo gihe nari mfite inyota yo kugira ngo menye aka (umuduri), biba ngombwa. Ariko naratotaye (total) nanjye nsanga na bitanu ararenga, kuko numvaga mbishatse kujya kuyiga nkahita mfata irasiyo cyangwa amafaranga, nkamushyira nkacuranga.
Biza kugera aho mubwira nti muzehe njyewe kubicuranga narabimenye ariko ndashaka uburyo unyereka ushobora kuba udahari nkakiga nanjye nkakamenya uko gacitse nakabanga nanjye nkagakora.
Umusaza ampa igiti ndakibaza kugira ngo amenye ko uri umuhanga ufata ati ndashaka ko umbariza aka gati kamere nk’iyi ncuranga (iyo yakoreshaga). Nakagiyeho umunsi wose. Hari ako narumaga nkashiduka kagiye kuba gato kandi akambwira ati ‘ukabaze ku buryo uri buze ku gafata ukumva ko ugafashe’.
Ndabyiga nshyiraho urutsinga mbanza kurushyiraho nabi ati oya ntabwo ari uko barushyiraho anyereka uburyo agatsinga nkashyiraho anyereka uburyo agacuma nkashyiraho utu ninjye watwivumburiye ni ibanga ryanjye ( ni isheni y’ifunguzo yongeraho mbere y’uko acuranga).
Inyarwanda: Umuduri wawize igihe kingana iki?
Nsengiyumva: Ni amezi atanu. Naragendaga hari ubwo nacurangaga nkumva ntibiryoshye nkacuranga nkumva birabishye nakubita hano hepfo (araherekana) nkumva ntabwo turi kujyana ariko ndavuga nti icyo ntumbereye ni kimwe ndashaka kuwiga nkawumenya kandi nkanjya nawikorera.
Inyarwanda: Ucurangira mu isoko amafaranga wakuragamo yashoboraga gutunga umuryango ?
Nsengiyumva :Urakoze cyane! Amafaranga nabashaga gukorera, umugore wanjye ntiyaburaraga mituweli (mituelle de santé)…Ni njye watangaga mituweli nari ikitegererezo hari n'aho twageze ku Mudugudu bati iyo mubona uyu mugabo ari we ntangarugero mu gutanga mituweli mwe ntabwo mwinegura.
Bati ese uwo ng’uwo ko agendana umudiri twebwe tukajya guca incuro gutya na gutya bati we se si uko. Reba urugendo aba yagenze atateze n’imodoka….Nkajya mvuga nti Mana ubu nanjye nzicara kuri Radio rwose njye numva, hari akaririmbo kankumbuje uwacuranze ‘Nyiramaritete’.
Inyarwanda : Ucuranga umuduri mu tubari no mu isoko ntiwigeze ugongana n’inzego z’umutekano ?
Nsengiyumva: Oya ! Rwose inzego z’umutekano njyewe zaranankundaga zikavuga ziti ‘uyu muntu arimo arishakira imibereho. Rwose nta n’ikibazo inzego z’umutekano twigize tugirana baranankundaga cyane cyane cyane pe kuko njye ntabwo nifataga nka mayibobo njyewe nifataga nk’umuntu w’umugabo w’umupapa uvuga uti n’ubundi iyo wambaye neza ugaragara neza. Ariko iyo wambaye nabi n’ubundi ugaragara nabi.
Inyarwanda: Twavuga ko watangiye kwiga umudiri ryari ?
Nsengiyumva: Mu 2008. Mfite imyaka 20, Oya ! Reka numve natangiye kuwiga mfite imyaka….ariko narawize n’imbere narawize ndabibika ntihagira numenya ko mbizi, oya ! Aho nari ngiye ku kubeshya ho gacye.
Narabyize maze kubyiga ndagenda ndituriza ndabibika ndituriza ndabika ariko natangiye gucuranga mu 2008 kuko naratekereje ndavuga nti ariko se ubu nzi utuntu mbwira umugore w’iwanjye nti urabizi ntabwo nzongera kujya guhingira abandi ati ese kubera iki ? Mu bisanzwe njye nacaga incuro sana bubyizi ni 700 Frw ubu ni ho bigeze iwacu. Nabaga ndi kumwe n’umugore tugacyura icyane (1400 Frw).
Noneho niba tuvuze tuti njyewe umugabo ndakorera ibishyimbo wowe urebe ariya bari buguhe urebe icyo uyakoresha turi bugerekeho. Mu 2018 ubwo nahise mvuga ngo nti cher wanjye...njyewe guhinda ndumva bincanze….Nti ubu ng’ubu ariko wari uziko nzi ubushakashasti ati ese gute ? Nti njyewe nzi gucuranga ati ese uzi gucuranga gitari nti oya mama nti njye nzi gucurangisha umuduri ati ese ubwo urabizi nti ndabizi tu.
Ubwo ntibyatinze umugore twagiye guca incuro turagenda n’umuntu ashaka kudupfobya (umuturanyi twahingiye). Ibaze kugira ngo uhingire umuntu akubwire ngo genda uze kugaruka kandi noneho wamuhaye amaboko yawe birambabaza mpita ndahira ndamubwira nti ‘mu byo ntize byose’ ngiye kureba ko byantunga ariko sinzongera kuza kuguhingira.
Umugore w’iwanjye arambwira ati ese bite. Ndamubwira nti njyewe ngiye kugura agacuma. Agacuma kantwaye amafaranga magana atanu ntabwo mwinginga anyaka igihumbi nti ‘ese ko ntenda ku kanyweramo inzoga’ hari icyo nkashakira ati ‘nyine urampa ayo ngayo’ nti ‘mfite ayo ngayo nubyumva ubyumve’ ntutabyemera kandi ubyihorere ati ‘mwana wa ngwino nkaguhe utazampora ubusa’ nti ntabwo njya nkubagana ariko.
Ni uburenganzira bwawe kukampa no kutakampa ni uburenganzira bwawe. Agacuma ndagafashe nkashyize mu rugo mpita mbwira umugore wanjye nti ndashaka umuhoro njye epfiriya mu ishyamba njyeze mu ishyamba nshaka agati aka ngaka ndakareba keza ubu hano gafite akabazo (araherekana) ariko ntacyo ntibikabuza kuvuga kubera gusaza.
Ubwo ndaza nkagira neza ndakabaza (kubaza) nshaka urutsinga nshyizeho ndabyihorereye…Kamaze kuma nakubita nkumva ni tayari kumye mu minsi itatu. Nahise mvuga nti cher ngiye guhiga amafaranga byanze bikunda.
Nahise mfata umwanzuro mfata umuziki wanjye ubwo nahereye aho bita ku kishaba (agace) ubwo ngeze aho ngaho mu ikaritsiye bati simbuka bati Nsengiyumva ducurangire nti indirimbo ni 200 bati oya ni igiceri cy’100 nicyo dufite ni ntacyo ni mukimpe ndacuranga icyo gihe utubari nari ndiho nadukuyeho amafaranga 1400 Frw, ku munsi wa mbere.
Ndagenda nicara ahantu. Nanze kwicara ku tubari ndagenda ndavuga nti ariko uzi ko wa mugabo yaduhendaga (uwamuhaga akazi ko guhinga) nti ngiye gufata aka kazi konyine wenda umugore wanjye ajye kubacira incuro ariko njyewe no ! Ndakoze ubwo ndakora ndakora nacurangiye amasoko abiri mba mbonye ibihumbi icumi (10,000 Frw).
Mu bihumbi icumi ndavuga nti rero mugore wanjye dore turi batatu fata ibihumbi icyenda ugende ubitange kuri mituweli gira vuba vuba wenda igihumbi gisaguka ukirye ariko noneho ubanze utange mituweli urabizi ko abagore mukunda kurwaragurika twe nta n'ikibazo (umugabo) gikunze kubaho…
Inyarwanda : Mbere y’uko umenya gucuranga umudiri hari indirimbo wari waranditse ?
Nsengiyumva :Oya ! Iyi n’iyo natangiriyeho kwigiraho iyi ng’iyi (Indirimbo Nyiramaritete arayicuranga) nayumvaga kuri Radio ariko hari n’akandi nakunze kumenya cyane (indirimbo) bita ngo ni ‘Rwagitima’ iyo ni iyanjye cyane.
Ni nayo nacurangaga kenshi mu masoko bati turashaka ‘Rwagitima’ bati turashaka igisupusupu….Njye narababwiraga ngo mujye musaba indirimbo mushaka kuko ndi umuntu wanyu murambona bati cyane ncuranze mu masoko abiri mba muguriye igitenge (umugore) cy’ibihumbi icumi oya cya bitanu ndabyibutse ati yewe mugabo wanjye ibintu nibizima ati fatiraho.
Ubwo ncuranga mu masoko nkajya mbona baje kumataci (smartphone) ariko ahantu ntungukiye hari igihe nacurangiraga nk’umukire akandeba ati uyu musaza nimuzima umuntu utajya ujya mu nzoga nkabona afashe inota ya bitanu arayimpaye ati yijyanire ati no gucuranga wenda ubyihorere nti urakoze Imana iguhe umugisha…
Inyarwanda: Alain Mukuralinda mwahuye gute ?
Nsengiyumva: Nari ngiye ahantu bita ku isoko rya Gisenyi mu ikaritsiye iwacu iyo barampiga ye ! Alain Muku yashyizeho umuntu unshaka kuko urabona wa wundi ufata tachi (smartphone) akapositinga gutya akohereza undi akakoherereza undi sinzi uburyo nawe kamugezeho…
Hari umugore bamwita Anna ni n’umuntu mwiza cyane reba kugira ngo anyitangire ave Rwagitima iwabo fayinanse (Finance) aje kunshaka (Kiramuruzi) ati hari umuntu ugushaka. Icyo gihe ariko nari mfite n’abafana benshi. Ubwo ng’ubwo nari maze gukorera ibihumbi bingahe ra bitatu kandi narabaraga ngasanga ni saa yine n’igice (z‘amanywa). Nkavuga nti uyu munsi ndabona amafaranga menshi cyane uko biri bugende n’uko ngiye kumva numva arambwiye ati ndatekereza nti oya ntaho njya…..
Natekereza nkavuga nti ese mu Mudugudu hari icyaha nakoze, oya ariko! Nkumva mu mutima nta cyaha kiri kuncira urubanza ati umva wikwibuza aya mahirwe aya niyo ya mbere na nyuma ndavuga nti sha wenda hajemo umugati ubwo n’ubundi….Ubwo ariko abaturage bakajya bamubwira bati ubundi umuntu wacu uramujyana he ? Waretse akaducurangira ati oya hari umushaka wagombwa.
Ubwo mbandagiye twuriye moto n'i Kiramuruzi nkiva kuri moto ati enda nguhe uwo muvugana ugushaka. Turavugana numva ati nitwa Alain Muku. Ni nabwo bwa mbere nari mfashe kuri tachi pe sinkubeshya.
Arambwira ati ndagushaka (Alain Muku). Yarambwiye ati ibintu ni bibiri ari gucurangira aho mu isoko ari no kuza nkagukura mu isoko ikiruta ikindi ni ikihe ? Ndavuga nti ngize Imana nabona unkura aha ngaha kuko nanjye amaguru yari agiye kuzahahira.
Ndamubwira nti ariko rero mfite akabazo nshimye ko umbwira nze kuza i Kigali none se ubu ninza i Kigali umugore w’iwanjye ararya iki ? Ati icyo n’icyo kibazo ufite cyonyine mbona anyoherereje ibihumbi icumi (10,000 Frw) nti eeeh ibihumbi 10 Frw noneha aka kanya. Mbwira umugore w’iwanjye ubwo nahise nzamuka vizavi bwakeye narambiwe kugira ngo njye kumubona. Ubwo nabwiye umugore nti wamenye ko ngiye kujya i Kigali ati none bagushimuta.
Ubu aho duhagaze aha mfite imyaka 40. Bwari bwo bwa mbere ngeze i Kigali eeeeh oya ariko hari umugabo uriya ukorera Radio 10 w’umunyamakuru Yohani Umubatazi ni we waje mu ikaritsiye iwacu ku isoko arambwira ati ubu ngubu rwose ijana tugiye kurigukuraho nkagira ngo wenda arantera inkunga ariko ntacyo nawe ni we watumye menyekana ahaniniri.
Kugira ngo nkandagire gutya yari inshuro ya mbere ubundi naraje mpita nsubirayo….Arambwira ati; nshinzwe kugutera inkunga ukava muri biriya kuko umuziki w’abanyarwanda ni mwiza kandi numvise uzi kuwucuranga…Arambwira ati ndashaka ku kuzamura ukamenyekana nk’abandi nti ‘rwose murakoze!
Ubwo turamenyana dutangira uko ng’uko….Aho mpagaze ubu Alain Muku ni umuntu w’umugabo. Icya mbere ubuzima bwanjye bwinshi ni we ubufite. Umwana wanjye nta kibazo yagira kucyerekeye mituweli umwana wanjye nta kibazo afite kucyerekeye ubuzima busanzwe nanjye ubwanjye. Nanjye urandeba uko maze gutya.
Inyarwanda: Mariya Jeanne waririmbye ni inkuru mpamo ?
Nsengiyumva: Ni inkuru cyane Mariya Jeanne !...Njyewe naravuze nti reka nihangire akaririmbo sinavuga ngo wenda gutya, oya….Mbega indirimbo impamvu nayikomeje abanyarwanda aho nari ndi iyo mu masoko narayicurangaga. Araseka….Ni ukuvuga ngo Mariya Jeanne (areba ku ruhande, asobekeranya ibirenge) nta kuntu nabona nagutekerereza….Tukiba mu cyaro twari tumeranye neza…Undi aba iwacu iyo, yaranyanze wo mu Kinimba cya Rubona.’
Inyarwanda: Mariya Jeanne ni umukowa koko mwakundanye ?
Nsengiyumva: Yego ! Noneho ndavuga ati nk’umuhanzi n’ubundi reka nze nanjye mpange ako karirimbo n’ubundi kakomeze. Oya n’ink’iminsi nk’itanu cyangwa itandatu (iminsi bakundanye). Ibyo ntabwo nabifatiraho ishingiro mvuge ngo turakundanye gutya kuko yarankatiye (yaranyanze).
Inyarwanda: Yakwanze bitewe ni iki ?
Nsengiyumva: Yarabanje arambwira ati ubuse koko gucuranga aka kantu kadutunga ? Nti nyamara burya kadutunga nti reba uko nsa nawe urebe urumva nti nta n’ikibazo wagira….Mariya Jeanne ni uw’i Kigali uretse ko yari yaje gusura aho ngaho kwa Nyirakuru hirya iyo iwacu. Niho twahuriye ndamubenguka aravuga ngo wowe uri umusaza ibintu nk’ibyo nanjye ndavuga nti nk’umuntu n’ubundi nanjye ndavuga nti reka nze mutake tu mwereke ko yari mwiza ariko yampemukiye nyuma.
Inyarwanda:
Mariya Jeanne agarutse i Kigali amaze ku kwanga ubuzima yabayemo
warabumenye ?
Nsengiyumva: Ntabwo wabonye ko hose yagiye agakandira i Nyamirambo bikamucanga yagaruka hariya Biryogo bikamwangira buriya nawe yatekereje ati iyo nigumanira n’uriya mugabo ubu mba ndyoshye, yes !
Inyarwanda: Iriya ndirimbo ikimara gusohoka yaraguhamagaye ?
Nsengiyumva: Oya ! Ntabwo yari yampamagara na rimwe.
Inyarwanda: Amagambo igisupusupu, igisukari wari usanzwe uyakoresha ?
Nsengiyumva: Yego ! Nari nsanzwe nyakoresha.
Inyarwanda: Yadusobanurire.
Nsengiyumva: Urabona inyama uzi ko aba ari isosi iryoshye, ni igisupusu aba ari isupu nyine kandi isupu iva mu runyanya no mu nyama ibintu byose ni ikirungo. Noneho naravuze nti reka ndeke kumwita igisupusupu gusa mfate n’isukari burya nayo iraryoha, amajyani n’icyayi cy’u Rwanda kandi kirakundwa murabizi n’abanyamahanga basigaye bakemera eeeh...
Inyarwanda: Byavuzwe ko wakoresheje amagambo y’urukozasoni, niko ubibona ?
Nsengiyumva: Oya mama ! Ahaaa….njyewe urabona uriya musheri wanjye no kuri ka videwo mujya mukabona uburyo twageze i Nyamijyosi (Nyamirambo) iwabo nyine mu bakire aba anyiciyeho noneho njye nari mfite agakapu kanjye urabona abahungu b’abasore urabona ndi umusaza baraza baramucakira baba bankubise borudire.
Noneho nshakisha ikinyarwanda mu buryo nk’umuntu wari sheri wanjye tunakundana. Ndamubwira uti wakinjugutiye (igikapu) eeeh babyumve neza ni igikapu n’ubundi barankubise ndandabirana kubera ko uriya mukobwa nabonye ko ashaka kashi (cash) nk’umuntu rero ndamubwira ntabwo nari kumubwira nti wambabariye ukampa igikapu njye nashatse uburyo nagerageza mwumvisha ko wenda nshobora no kumuha ku mafaranga.
Inyarwanda: Ubuzima bwarahindutse rero ...
Nsengiyumva: Benshi bamaze kunshima bati yewe ka kantu kawe wagakoze migezo none dore reba utangiye…..ntiwari igikara bati none dore utangiye kuba inzobe bati yewe….abana iwacu mu ikaritsiye ubu nta mwana n'umwe udafite aka kantu (umuduri) ariko ni byiza kuri njye ni byiza. Ahubwo nk’abanyarwanda….bagomba kuza nkabigisha nanjye narigishijwe.
Inyarwanda: Mu minsi ishize byavuzwe ko wapfuye, warabyumvise nawe ?
Nsengiyumva: Bampamagaye ndi kuri materinite umugore w’iwanjye yagiye kubyara nka saa yine ni bwo nagiye kumva numva umuntu ati alooo nti yego boss ati ni igisupusupu tuvugana nti ni we ariko. Ati amakuru se ko atugezeho ko wapfuye ni byo ? Nti oya mama ! Ati se nta n'ikintu …nti reka da ntabwo nigeze ndwara nti sha nanjye nabyumvise ndatangara ndanavuga nti ariko se uwo muntu uba wagiye akandika gutyo ni nde.
Nti cyakora nacyo aba akongerera ubuzima bwo kubaho. Ubwo tuba turakoze ati inkuru y’imvaho mba ndayiboneye ndaje mbumvishe ko ukiriho. Icyo gihe ku munsi nahamagawe n’abantu 50 bambaza uriho ? Biza kuba ngombwa na boss ubwe amakuru amugeraho nawe aranyihamagarira ati Francois ni wowe nti ni njyewe. Amakuru se numva bambwira ko wagiye mu kabari bakakwica nti reka mama ati nta n’ubwo warwaye ati narwara simbikumenyeshe ?
Inyarwanda: Hari abavuga ko wakoze umuziki
ukuze ni ko nawe ubibona ?
Nsengiyumva: Urakoze cyane….Abantu babone ko
n’abantu bakuze bawushoboye ntabwo ari uw’abana gusa…..Ariko nta n’ubwo nkuze cyane.
Inyarwanda : Ni iki wabwira abahanzi bakiri bato ?
Nsengiyumva: Inama nabagira rwose nibakore
umuziki ubundi abanyarwanda twidagadure, Yes !
Inyarwanda :Murakoze cyane !
Nsengiyumva : Murakoze namwe !
Nsengiyumva arashimira cyane Mukuralinda wiyemeje kumenyekanisha impano ye
REBA HANO IKIGANIRO KIRAMBUYE TWAGIRANYE NA NSENGIYUMVA FRANCOIS


text:
Umukozi w’Imana akaba n’umwigisha w’ijambo ry’Imana w’inararibonye Pasiteri Ezira Mpyisi yatangaje ko ababwira abantu gukurikira Yesu batabigishije uwo ari we ibyo aba ari ukubigisha nabi .
Ibi yabitangaje kuri uyu wa gatanu taliki ya 7 Kamena 2019,akaba ari mu gihe cy’ iminsi yo kwibuka isohozwa ry’isezerano umwami Yesu Kristo yasigiye abagishwa be ko azaboherereza umufasha ariwe Mwuka wera.
Mu kiganiro Pasiteri Ezira Mpysi yagiranye n’ikinyamakuru cy’Isezerano.com,yavuze icyo atekereza ku bantu babwira abandi ngo nibakurikire Yesu nyamara batabasobanuriye Yesu Kirisito uwo ari we.
Yagize ati:”Kumenya Yesu umuntu arabyigishwa akamenya Yesu uwo ari we maze agakurikira uwo yamenye.Naho abandi barababwira ngo nibakurikire Yesu batababwiye uwo ariwe,ibyo ni ukwigisha nabi bituma abantu bapfa gukurikira Yesu batamuzi”.
Pasiteri Ezira Mpyisi yanakomeje anasobanura impamvu ikomeye akunda Yesu,aho yavuze ko ari uko yamwizeye biturutse kuri Bibiliya ,bigatuma mu byukuri amenya neza uwo Kristo Yesu ari we.
“Igituma mukunda ni uko namwizeye biturutse kuri Bibiliya nkamenya rwose uwo ari we naho ubundi namukundaga ntazi uwo ari we”.
Pasiteri Ezira Mpyisi ni umuhanga akaba n’inararibonye mu ijambo ry’Imana,aho nubwo afite imyaka irenga 95 adahwema kugaragaza urukundo afitiye umurimo wo kuvuga ubutumwa bwiza bushingiye kuri Bibiliya.


text:
Igihugu cy’u Rwanda gifite ubuyobozi budasanzwe,kuko ibintu byose ubirebeye inyuma ubona ari byiza cyane(trop beau pour être vrai!) , ukumva abantu bavuga gahunda nziza za Leta,ukavuga uti u Rwanda ni « paradizo »; ariko wakwitegereza neza,ugasanga ibi byose mu kimene babyita « GUKONFIRMA »(confirmer)!
Nyuma yo gusoma inkuru ivuga uko abategetsi b’Akarere ka Nyamasheke biba umutungo wa rubanda , yasohotse ejo kuri uru rubuga, nanjye nifuje kugeza aya makuru ku basomyi ba Leprophete.fr , Ikinyamakuru dukunda kandi dusoma cyane hano mu Rwanda, n’ubwo bwose tugisoma twihishahisha. Ndavuga ku bintu bibiri : Abamene ni bantu ki ? Bakora bate ?
1. ABAMENE NI BANTU KI?
Abamene ni abajura kabuhariwe babigize umwuga, kandi badatinya icyo aricyo cyose, gipfa kuba kibaha ifaranga! Kuri bo « tous les moyens sont bons pourvu qu’ils gagnent de l’argent » (principe machiavélique).
Abamene rero bakorera mu nzego zose z’ubuzima bw’igihugu ,uhereye kuri Presidence ukageza kuri Nyumbakumi,hose bagiye barimo kuko baba baramaze gusobanukirwa neza akariho.
Kuba Umumene babyita »GUSANUKA ». Paul Kagame nk’umumene mukuru yasanukiye i Bugande,biriya byose yakoreye HABYARIMANA ni ikimene, kuko uyu mugabo yahuye n’uruva gusenya akaribwa n’imbwa !
HABYARIMANA yari « MUGO » wa Kagame.
MUGO=umuntu wibwa amaze kwizezwa ibitangaza akabyemera. Ni umwemera gato mbese we ntaba azi ikiriho!
Urugero natanga rwa mugo, muzarebe nka Pierre Damien Habumuremyi, yibera mu gusura ibishanga, inyubako z’ingomero, gusura imirima y’ibisheke kandi ministri w’ubuhinzi ahari…..! We ntazi akariho ni ukugendera mu kigare cyo kwitwa Ministri w’intebe gusa!
2. BAKORA BATE?
Abamene ni abajura bagukonfirma n’akarimi keza,wowe ukagira icyizere cya service nziza uzahabwa, kandi byose ari BARINGA ntakiriho! Mu kimene babyita IMIGERI.
IMIGERI= impapuro z’impimbano cyangwa ibindi bintu by’ibihimbano.
Ingero z’uko IKIMENE gikora mu Rwanda
Murabona ibi bigo byose biba muri iki gihugu : RAMA,UMWARIMU SACCO, RDB, MUTUELLE DE SANTE, n’ibindi, mu by’ukuri iyo wumvise intego zabyo,wumva ari ibintu byiza cyane, wanarebera inyuma inyubako ndende bikoreramo ukaba confirme! Nyamara rero biriya byose ni IKIMENE cyo mu rwego rwo hejuru, ni ibigo bikorerwamo ubujura buri systematique, bwa gihanga ku buryo ba Mugo badasobanukirwa. Biriya byose ni Imigeri!
Nicyo gituma uzumva ngo Mutuelle de sante ibereyemo imyenda ibitaro ibi n’ibi, ukibaza aho amafaranga yagiye hakakuyobera ! Mutuelle de santé ni baringa ntibaho, ni umugeri!
Mu kimene habaho ikintu bita « KURYTHMA »(kuritima),ni ukuvuga ngo iyo Mugoahumutse agatangira gusakuza, uramwigisha neza akongera agatuza,byaba na ngombwa ugahindura « KATA »(= guhindura forme y’ubujura) kugira ngo ukomeze umwibe atuje.
Urugero:Niba nk’abarimu batangiye gusakuza ngo bahembwa urusenda, urabarangaza ugashyiraho ikigega UMWARIMU SACCO kitagize icyo kimaze, noneho mu rwego rwo gukonfirma, abayobozi ba Mwarimu sacco bakajya batanga ibiganiro kuri Radiyo-rwanda na TVR, bavuga ko cyabafashije cyane bakikura mu bukene ! Byahe byokajya!
Igihe abarimu bazongera gusakuza, mbese Mugo yasanutse mu Kimene, bazahindura izina rya Mwarimu Sacco,ariko n’ubundi ikomeze ibe useless, ni guhindura izina seulement pour distraire!
Umwanzuro
Nyabune Banyarwanda , Banyarwandakazi, igihe kirageze ngo tugire amakenga : ibyo Abamene bababwira biba ari ibinyoma gusa, ikiba cyihishe inyuma ya za gahunda bita iza Leta ni inyungu zabo bwite no gusahura rubanda ! Tuzabeshywa kugeza ryari ?
Dushishoze maze turambe.
Paul Ruberanziza.
Inizio modulo


text:
Mukashyaka Eugenie ni umuturage wo mu karere ka Gicumbi , Umurenge wa Nyamiyaga, akagali ka Karambo , umudugudu wa Gaseke ,umubyeyi w’ uwitwa Mvukiyehe Francine wafashwe kungufu n’umugabo basenganaga mu itorero rya ADEPR , mu mwaka mu mwaka 2012 yigaga mu mwaka wa gatatu. Yakorewe ihohoterwa afite imyaka 14 y’amavuko doreko yavutse mu mwaka 1998.
Uyu mubyeyi akaba yarashenguwe n’uko umwana we atigeze ahabwa ubutabera , doreko yajyanye ikirego ahashoboka hose ariko ntarenganurwe .
Mu gihe yaganirana n’ikinyamakuru Isezerano.com, yagize ati “umuturanyi wanjye yagize ikibazo kuko yari kunda ,antira umwana wanjye w’umukobwa , kugirango amusigaranire umwana nawe abashe kujya kubyarira I Byumba , nuko umugabo wuwo mugore nawe witwa [Benimana Sipirisiye] mu gihe yaragejeje umugore we kumuhanda aragaruka bararyamana (amufata kungufu ) amutera inda .
Ariko muri icyo gihe nkaba naramubwiraga ngo ansubize umwana wanjye akabyanga ,hashize igihe nibwo namenye ko umwana wanjye atwite ariko nkaba narajyaga mubona nkashisha .
Yakomeje agira ati “ Umuyobozi wabo wo mu Itorero rya ADEPR witwa Uwopali Syliver niwe waje kumbaza niba mubana banjye haba harimo utwite nanjye , mubwira ko mbikeka. Nuko bambwira ko Francine atwite .
Ibyo byatumye twicarana n’umwana mubaza niba atwite atwemerera ko atwite kandi ko yayitewe n’umugabo Benimana basenganaga .
Twahise dufata icyemezo cyo kutabyihererana mu gitondo tujya kumubaza , umutware wanjye aje dufata icyemezo cyo kumurega , bamwe baca hirya abandi hino , Benimana wafashe kungufu umwana wanjye wari waburiwe mbere na Sliver wo mu itorero rya ADEPR , ahakana ko atariwe wa muteye inda .
Uyu mubyeyi Mukashyaka yakomeje avuga ko bahise bajya kuri Police ya Rutare irabikurikirana icyaha kiramuhama baramufunga , mu gihe yararayemo gatatu baramufungura . Ati “ Gusa Police igumya intuma ibisabwa byose bansaba abagabo bose ndabajyana ndetse n’umugore we nawe yemeraga ko uwo mwana w’umukobwa Francine yarari iwe mu gihe yajyaga kubyara , ariko baramufungura .
Ati “Sinzi ukuntu I Rutare kuri Police bakomeje kubikora , buri uko ngezeyo bakanga kunyakira , na Dosiye yanjye najya kuyibaka bakambwira ko bataruzuza dosiye yanjye. Icyo police yatubwiye yatubwiye ko uyu mwana tumureba nkuko twireba ntihakigire umubwira nabi bitazamuviramo gukuramo inda kuko yayitwaye ari muto .
Mukashyaka yakomeje atangaza ko mu gihe yarabonye ko I Rutare nta kintu bifashe yafashe icyemezo cyo kujya I Byumba , agezeyo bamwakira neza bamwemerera imodoka izajya kubapima . Ariko igihe cyagera yabahamagara bakanga kwitaba , aza kurwara , mu gihe yajyaga I Byumba yari yaramaze kubona nimero ya dosiye ye , umudamu witwa Donatha wari ukuriye ubushinjacyaha I Byumba amwaka numero ya dosiye yanga kuyimusubiza.
N’uko amubaza niba azakomeza kubona amaguru yo guhora yirukanka aho I Byumba , ara mubwira ati ubyihorere ihohoterwa ntirijya risaza nugira amahirwe umwana wawe akabaho hari igihe byazakunda .
Kubera uburwayi n’izabukuru siyashoboye gukomeza gukurikirana ikibazo cy’umwana we . Ati “kandi ubwo niko Benimana shinja kunsambanyiriza umwana ahiga kunyica . Isezerano.com twagerageje kumenye neza koko niba uwo Donatha uvugwa ko yamwambuye nimero ya dosiye ,ariwe wari umushinjacyaha ntibyadukundira kuko Mukashyaka atabashije kwibuka irindi zina rye .
Uyu mubyeyi Mukashyaka yakomeje avuga ko “ umwana w’umukobwa kubera guhungabana yamubuze ajya I Bugande , kuko yashakaga guhunga rubanda , kugeza ubu ngo yashatswe n’umugabo ufite abana bane ariwe wamujyanye I Bugande . Nagerageje gukurikirana amakuru ye kugeza ubu turavugana yambwiye ko yabihisemo kuko yarafite ipfunwe .
Mu gihe yarabajijwe na Isezerano.com impamvu atekereza yaba yaratumye Benimana ashinja ko yamufatiye umwana kungufu arekurwa kandi ikirego cyari cyageze mu nkiko , yagize ati “numva ko hari ikintu yaba yaratanze kuko afite sebukwe w’umucamanza akaba ariwe wabyirukansemo .
Mukashyaka akomeza avuga ko yagerageje kwitabaza n’ubuyobozi bw’itorero ko bwa mufasha kuko umwana wanjye ariho yasengeraga kandi n’uwamufashe kungufu akaba yari umuyoboke wabo ,ariko ntakintu bitayeho , babifashe ko ntakibazo kirimo .
Uyu mubyeyi yemeza ko yaba yararenganyijwe kubera atabashije kwiga kuko yize umwaka wa mbere gusa kandi ari umukene ndetse akaba afite n’uburwayi bwa kanseri .
Yakomeje atangaza ko mu gihe ubuyobozi bw’umurenge bwahamagazaga abantu bahohotewe nawe yagiyeyo ariko umuyobozi wa kagali umubwira ko we ntacyo yamufasha ko bisaba inkiko , ati “ nagerageje no kubasaba ko hari akantu bangenera kafasha umwana nkabandi ariko baranga.
Mukashyaka mu gahinda kenshi yagize ati “ kugeza ubu ntabwo umwana azi se , kuko ntabwo ari mu irangamimerere kuko se yaramwihakanye . Kandi umuryango wukekwa ko yasambanyije umwana wanjye , wakoze ibishoboka babangamira igikorwa cyo kujya gupima umwana ,kugeza mvuye mu kiciro cya mbere cy’ubudehe .
Ndifuza ko uyu mwana yahabwa serivise nziza umwana akarenganurwa , ndasaba ubufasha , kuko njyewe sinzi icyo nakora narahungabanye .
Ibi kandi byemejwe n’abaturanyi be bahaye ubuhamya Isezerano.com ,gusa ntibifuje ko amazina yabo ajya hanze , kuko bashobora kugirirwa nabi . Uyu twise mukahabimana Jeanne yagize ati “rwose nk’abaturanyi twarumiwe cyane kuko ubuyobozi bwakingiye ikibaba uriya mugabo wafashe kariya kana kungufu, rwose umwana abayeho nabi.
Uyu witwa Celestin nawe yunze murya Mukashyaka ati “uyu muryango wararenganyijwe kubera ko ntabushobozi ufite , yewe biranavugwa ko Sebukwe wuwo mugabo ari umucamanza akaba ariwe ubirinyuma kubura ubutabera bw’uwo mwana . kugeza aho ingaruka zafashe umwana ahitamo guhunga bityo undi mugabo aramufatirana nawe amugira umugore wa kabiri, birababaje pee.
Isezerano.com mu gihe yavugana na Muvunyi Jean Bosco wari umunyamabanga nshingwabikorwa mu murenge wa Nyamiyaga ,uyu mubyeyi avuga ko azi iki kibazo yasubije ati “ eeeee ibyo bintu byabaye kera , ntabwo mbyibuka pee, ariko nta nubwo nzi icyo kibazo .
Twagerageje kuvugisha umuyobozi uriho ubu mu murenge wa Nyamiyaga bwana Bayingana nawe atubwira ko ari ubwa mbere yumvise icyo kibazo ,ariko yizeza isezerano.com ko agiye kugikurikirana. Uwo muryango ukabona ubutabera ,bakamufasha kumuyobora . Kandi ko bazamufasha no kumugira inama .
Ariko kugeza ubu dusohoye iyi nkuru amakuru atugeraho niko umubyeyi avuye ku murenge bakamubwira ko ntacyo bamufasha ko mu gihe yaba abishaka yajya kuri RIB ya Rutare agatanga ikirego , kuko nubundi bakizi.
PR wa karere ka Gicumbi bwana Vincent Mutumwa nawe yadutangarije ko iki kibazo ari ubwa mbere acyumvise ko ntacyo azi .
Mu gihe twavuganaga na Mukakayumba Ernestine uyoboye RIB muri site ya Rutare yemereye Isezerano.com ko icyo kibazo akizi ,ariko ko twabaza umuvugizi wa RIB kurwego rw’igihugu.
Twagerageze kuvugisha umuvugizi wa RIB Murangira B Thierry atubwira ko twavugana nawe dukoresheje ubutumwa bugufi kuri whatssp,kugeza ubu ntaradusubiza , ubutwa butwereka ko bwamugezeho saa 10h26 z’igitondo. Mu gihe yazasubiza ubu butumwa tuzabubagezaho mu nkuru ikurikira .
Ingingo ya 133 y’igitabo cy’amategeko ahana ibyaha mu Rwanda isobanura byimbitse imiterere y’icyaha cyo gusambanya umwana. Ivuga ko umuntu wese ukorera ku mwana kimwe mu bikorwa bishingiye ku gitsina bikurikira, aba akoze icyaha : gushyira igitsina mu kibuno cyangwa mu kanwa k’umwana ; gushyira urugingo urwo arirwo rwose rw’umubiri w’umuntu mu gitsina, cyangwa mu kibuno cy’umwana ; gukora ikindi gikorwa cyose ku mubiri w’umwana hagamijwe ishimishamubiri.
Iyo abihamijwe n’urukiko, ahanishwa igifungo kitari munsi y’imyaka 20 ariko kitarenze imyaka 25. Iyo gusambanya umwana byakorewe ku mwana uri munsi y’imyaka cumi n’ine, igihano kiba igifungo cya burundu kidashobora kugabanywa kubera impamvu nyoroshyacyaha.
Iyo gusambanya umwana ufite cyangwa urengeje imyaka cumi n’ine byamuteye indwara idakira cyangwa ubumuga, igihano kiba igifungo cya burundu.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Desire,
Desire aba ari umunyembaraga mu buryo bwose,akunze kuba ari umushoramari ndetse aba ari n’umukozi mwiza,haba mu mitekerereze ndetse no mu bikorwa ikindi akunze gufata imyanzuro neza atagize uwo abangamira,bitewe n’imiterere ye ,ituma abona umwanya mwiza mu kazi akora,ikindi ni wa muntu unjya wikaruma rimwe na rimwe,arangwa n’ikinyabupfura ndetse n’ibitekerezo byubaka,Iyo afite inzu ye atuje akunda umuryango we wose ndetse akanawitaho,akaba ari n’umuyobozi mwiza w’urugo ugendera ku murongo,ikintu kiba mu mutima we ni ubutabera ndetse n’ukuri.


text:
Kugira inzara si ikosa ariko kuyirata byo ni ikosa.Iyo inzara ufite , utabasha guhinga ngo nibyera uyirwanye,usanga akenshi ikugiraho ingaruka.Ikagusuzuguza,ikaguhindura akabarore,urubyaro rwawe rukanenywa,ugahinduka umwambuzi mu bacuruzi kandi utabihisemo,ndetse ukananirwa no kugera aho wageraga.
Uko byakagenze kose, kwiba ntibyakabaye icyasha ku murezi ,nta murezi w’umujura.Kuko bibaye n’abo arera bamwigiraho, kuko “uwiba ahetse aba abwiriza uri mu mugongo.” Nta murezi wibye.Kirazira kikaziririzwa.
Gusa ikibazo kuri njye si uko umurezi yibye cyangwa yabuze ubwishyu bw’ibyo yikopesheje.Ahubwo ikibazo gikomeye, mbona ari impamvu ituma yiba kandi akenshi ntimuturukaho.
Mu minsi ishize nerekeje mu Bugesera,maze ndi mu modoka,batera urwenya rw’umwarimu wibye ibitoki arafatwa, barangije bamutema intoki,baranamukubita.Nkibyumva nabanje guseka ,kuko “Akabi gasekwa nk’akeza.”
Ariko haciye akanya, ntekereje umurimo mwiza wo kurerera u Rwanda, nasanze uwamuciye intoki yarahemutse kuko kwiba ibitoki si ingeso yahoranye, kuko mu mpamvu yavugaga zabimuteye ni ubukene. Ngaho ibaze uwakurereye umugororeye utyo. Birabaje.
Ibi byahise bituma ntekereza undi murezi wo mu karere ka Muhanga,mu murenge wa Shyogwe muri 2013,wibye Memory Cards zirenga 300 zo muri za Mudasobwa zihabwa abana b’abanyeshuri muri gahunda ya (One Laptop per Child),yarangiza akazigurisha amafaranga asekeje. Icyo gihe nganira nawe yagize ati “ni shitani yanshutse kubera ubukene.”
Icyo gihe Minisiteri y’uburezi (MINEDUC) yamutegetse kuzishyura ariko yihanganirwa kwishyura hatabariwemo Porogaramu zari kuri izo Memory Card. N’ubwo nyuma yaje kwirukanwa ku kazi ariko njye ngumana ikibazo kivuga ngo “Kuki Mwarimu yiba?Ese ubikora biba ari ingeso?Ese koko ni umushahara muto ubitera?
Mu minsi ishize mu Karere ka Gakenke naho havuzwe umuyobozi w’ikigo cy’ishuri nawe wafashe Mudasobwa zagenewe abana b’abanyeshuri azijyana ku bacuruzi ngo bazigure kuri make.
Ibi rero n’izindi ngero ntashatse kuvuga zakwereka isura ya mwarimu muri sosiyete nyarwanda.Mwarimu arasuzuguwe, cyane cyane mu bacuruzi bo mu tubutike,mu bahinzi borozi. Mbese hamwe na hamwe usanga bafata mwarimu nk’urugero rwiza rw’umuntu ubayeho mu buzima busuzuguritse.
Hari aho nagiye umuhinzi w’imyumbati mubajije uko yinjiza imari mu kwezi mu buhinzi bwe ,yahise agira ati “sinumva ngo abarimu bahembwa mirongo…njye rero nahemba abarimu 10 ku kwezi.” Nibajije impamvu ahise ambwira gutyo ariko kandi igisubizo ampaye kidahuye neza n’ikibazo mubajije.
Nyuma nibwo yambwiye ko afite na Butike ko abarimu baza kwikopesha,rimwe na rimwe bakamwambura ngo bagahindura inzira inyura hafi ya Butike ye.Ibaze ubwo buzima? Ese koko burakwiye kuri mwarimu? Henshi usanga baramwise amazina ababaje “Gakweto,rushati,mwambuzi, udafata rimwe(icupa) n’andi ntakwandika.”
Ariko nkagaruka ku iherezo ry’imibereho ya mwarimu.Hari Koperative Umwalimu SACCO, bashyiriweho mu rwego rwo kubunganira mu iterambere ryabo.Ariko nibaza niba ari nayo izaca ubukene mwarimu ahora ataka,dore ko bamwe bajya bavuga ko usanga ikenewemo inguzanyo na benshi kandi amafaranga atabakwira bose.
Simbyinjiramo cyane ariko ubundi iyo uhawe inguzanyo cyane cyane yo gukora umushinga,uba ugomba kugira n’umwanya wo gutunganya uwo mushinga ngo utazahomba Banki igafatira n’ibyawe.Ibi rero bikugeza kuri rya jambo ko iyo SACCO ikugurije ikiba cyiza, ari ukuva mu bwarimu ugakurikirana uwo mushinga ngo utazahomba.
Icyo gihe rero ntuzaba ufatwa nka mwarimu kuko ntuzaba ukiri umurezi,niho uzasanga uvuga nabi uwo mwuga kuko noneho umaze kubona itandukaniro.
Mwarimu njye simufata nk’umuntu usanzwe.Mbona ari umuntu udasanzwe kandi izi ngeso mbi zirimo zigaragara kuri umwe mu bantu igihugu gishingiraho birababaje.Sinzi niba ikibazo ari umushahara wabo nk’uko babivuga ko utagendanye n’isoko bahahiraho,cyangwa se niba ikibazo niba kwiba ari ingeso kuri mwarimu.
Ariko byaba ingeso cyangwa ubukene,inzara cyangwa umushahara muke,ntitwashyigikira ko umurezi yiba ngo aturerere abana.Kuko niyaba akiri umurezi nta burere yaba atanga nawe atabwihaye.Kubera ko “ntawe utanga icyo adafite.”
Kugira mwalimu ubayeho neza,ni ishema ku gihugu,bikaba umugisha ku bana arera ndetse n’ababyeyi bakizihirwa uburere abana bahabwa. Ariko kugira mwarimu w’umujura,igisambo,cyangwa umutindi ni icyasha ku ireme ry’uburezi.Ni akumiro kuri MINEDUC,REB n’Umwalimu SACCO.
Niba mwarimu afitanye isano n’ireme ry’uburezi, iyi mico mibi agakomeza kuba iri reme ryazahora ari inzozi igihe cyose imibereho ye ikirenzwa imboni n’ubishatse wese.Mwarimu nakomera, igitutsi n’umugayo bizamuvaho.Bityo ababyeyi baririmbe “Ukwibyara gutera ababyeyi ineza.” Kandi n’abana banezezwe n’umusaruro mwarimu abaha.
src: Izuba Rirashe ryo kuwa 16 Gicurasi 2014


text:
Ihereye ku makuru atangwa n’ikigo cy’igihugu cy’iteganyagihe, Minisiteri y’Ubuhinzi n’ubworozi (MINAGRI) irakangurira abahinzi gutera imyaka y’igihembwe cy’ihinga B kuko bigaragara ko ikirere cyifashe neza.
Ibi byatangajwe kuri uyu wa mbere binyuze mu rubuga rwatanzwe rwo kuganira na MINAGRI buri wa mbere kuva saa kumi z’amanywa binyuze kuri Twitter (#AskMinagri).
Nsengiyumva Fulgence, umunyamabanga wa Leta muri MINAGRI ushinzwe ubuhinzi, yagize ati "Turashishikariza abahinzi gutangira gutera. Amakuru y’ iteganyagiye yerekana ko hari imvura ihagije".
Buri wa mbere umuntu wese ubyifuza abaza ubuyobozi bukuru bwa MINAGRI ibibazo ashaka bijyanye n’ubuhinzi
Ikigo cy’igihugu cy’iteganyagihe (Meteo Rwanda) giherutse gutangaza ko muri iki gihe cy’itumba cyegereje (Werurwe, Mata, Gicurasi), mu bice bimwe by’uburasirazuba (Ngoma, Bugesera, Kirehe, Rwamagana, Kayonza) no mu bice bimwe by’Amajyepfo (Kamonyi na Gisagara) hateganyijwe imvura nk’isanzwe igwa mu bihe byiza by’itumba ariko ikaba ishobora kugabanuka (kuba nke).
Meteo Rwanda ivuga ko Umujyi wa Kigali n’ibice bimwe by’intara y’amajyepfo (Nyamagabe, Huye, Muhanga, Ruhango, Nyaruguru na Nyanza) n’intara y’amajyaruguru (Musanze, Rulindo, Gakenke, Gicumbi na Burera), Intara y’Uburengerazuba (Rubavu, Rutsiro, Nyabihu, Nyamasheke, Rusizi, Ngororero na Karongi), Ibice bimwe by’Intara y’Uburasirazuba (Nyagatare na Gatsibo) hateganyijwe imvura nk’isanzwe igwa mu bihe byiza by’itumba ariko ikaba ishobora kuba nyinshi.


text:
Mu buzima busanzwe dukunda guhinga ibihingwa bitandukanye, iyo ushaka kuzasarura igihingwa runaka ubiba imbuto zacyo. Mu kubiba bisaba gutoranya imbuto y’indobanure kugirango igihe cyo gusarura uzabone umusaruro uhagije.
Umuntu ashobora guhinga ibihingwa bitandukanye kandi ku mpamvu zitandukanye : indabo kugirango zishimishe nyirazo, imboga, imbuto n’ibindi bihingwa kugirango umuntu abashe kurya neza bityo agire ubuzima bwuzuye.
Wakwibaza ngo ese iyo umuntu agiye kubiba abanza gutekereza ku musaruro azabona? Iyo ubibye imbuto nziza usarura byinshi byiza, wabiba bibi ugasarura ibibi byinshi.
Niba tubibye gushidikanya, urwangano mu buzima bwacu n’ubw’abana bacu, nabaturanyi bacu, ese dutekereza ko tuzasarura kwizera n’amahoro? Ntibishoboka ahubwo ibyo twabibye bizikuba bibe byinshi.
Ku rundi ruhande, iyo tubibye ibyiza: urukundo, kumva bagenzi bacu, kubaha, umuhate, gukomeza abandi
Ibyo dukora none, mu gihe abana bacu cyangwa abadukomokaho bazaba bakuru bazigana imirimo yacu niba ari bibi bazakora nabi nabo, niba dukora neza nabo bazakora neza. Ni byiza ko ibyo dukora tubikorana urukundo mu rwego rwo gutanga umurage mwiza.
Wakwibaza uti ese urukundo nyakuri narumenya nte? Dore ibiranga urukundo nyakuri ni ibi bikurikira:
Urukundo rurihangana: urukundo nyakuri rwihanganira imibabaro, ntirutera amahane mu gihe ibintu bitagenze neza nk’uko umuntu yashakaga.
Urukundo nyakuri rwicisha bugufi: umuntu ufite urukundo nyakuri ntiyishyira hejuru ahubwo aca bugufi akarangwa n’amahoro n’ibyishimo.
Urukundo rurubaha: umuntu ufite urukundo nyakuri yubaha buri wese atarobanuye ku butoni, ntiruterwa isoni no kubaha abanyantege nke.
Urukundo nyakuri rurangwa no gukiranuka: urukundo nyakuri ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku Bantu.
Urukundo rubabarira byose : umuntu wifitemo urukundo nyakuri agira imbabazi muri we kandi akababarira byose atibagiwe no kwihanganira byose.
Muri macye urukundo ni ikintu cy’ingenzi buri muntu wese akwiye kubiba muri bagenzi na cyane ko urukundo ari rumwe mu mbuto z’umwuka wera.
Kurubiba rero ni ukwiteganyiriza kuko mu gihe cyo gusarura umuntu agenda aseka yishimiye umusaruro mwiza avanyemo. Nimucyo rero twige kandi turusheho gusigasira urukundo kuko ibintu byose bizashira, ariko urukundo ruzahoraho iteka ryose.
Source: topchretien.com, inspiringtips.com


text:
Umugabo wo muri Uganda witwa Ronald Keeya Ssenabulya yakoze ku mitima ya benshi kubera ubuhamya bw’ukuntu yashyingiranwe n’umugore we witwa Grace Nakawooya wacitse ukuboko kubera imodoka yamugonze habura iminsi 11 ngo ubukwe bwabo bube.
Bamwe mu bumvise ubu buhamya bemeje ko hari abakwisubiraho ikigeragezo nk’iki kibabayeho gusa bashima ko uyu mugabo yabaye icyitegererezo mu rukundo.
Grace Nakawooya wacitse ukuboko kubera iyi mpanuka,yari umuhanzi w’indirimbo zihimbaza Imana ndetse ari n’umuforomokazi.
Kuwa 09 Nzeri 2018 habura iminsi 11 ngo akore ubukwe n’uwari umukunzi we Ronald,yakoze impanuka ikomeye cyane ubwo imodoka ya Taxi yamugongaga bikamuviramo gucibwa ukuboko.
Nakawooya yabwiye NTV Uganda ko nk’ibisanzwe,kuri uwo munsi yabyutse mu gitondo yitegura kujya mu kazi ariko yanapanze kunyura ku mucuruzi w’amakanzu kugira ngo amwishyure hakiri kare.
Nakawooya ngo yarapfukamye arasenga nk’ibisanzwe hanyuma ahita yerekeza mu mujyi ku kazi ariko atazi ko agiye guhura n’akaga gakomeye ku buzima bwe.
Yagize ati “Kubera ko nakoraga ku muhanda wa Entebbe..Nahisemo kubanza guca ku mucuruzi w’amakanzu y’ubukwe wakoreraga ku muhanda wa Kiwanuka hafi y’ahahoze gare y’amataxi na 2K Restaurent.Nahisemo aho ngaho kubera ko ariho hanyoroheraga kubona taxi ihita ingeza ku kazi.”
Uyu Muforomokazi yicaye hafi y’umuhanda ngo yabonye taxi iza imwegera cyane ariko ntiyahunga ahubwo ajya ku ruhande gato kugira ngo ihite.
Yagize ati “Uko yanyegeraga najyaga ku ruhande ariko igeze iruhande rwanjye gato,ibintu byabaye mu buryo bwihuse nisanga ndyamye munsi yayo.”
Uyu mugore yavuze ko yumvaga abantu basakuza babwira shoferi ko hari umuntu ari hejuru ariko ngo ntiyashoboraga kwegura imodoka.
Nakawooya yagize ati “Nari mfite agakapu karimo amafaranga ariko sinigeze nkarekura,nabonye ngafatishije ukuboko kumwe ukundi nta kintu gufashe.Ubwo iyo mpanuka yabaga sinigeze nkarekura.”
Yavuze ko ubwo abantu bari bashungereye bavuga uko byagenze atigeze yumva ko hari igikomere yagize ahubwo ngo yasabaga ko yajyanwa kwa muganga bakamusuzuma.
Abantu bakomezaga kumubwira ngo atange telefoni bahamagare abantu be bamutabare akabyanga atinya ko harimo n’abajura.
Yagize ati “Nahise mfata umwanzuro wo kwihamagarira inshuti zanjye ariko nzamuye ukuboko kuranga,mpita menya ko nakoze impanuka.”
Uyu mugore yavuze ko hamaze akanya gato yahise atangira kumva uburibwe budasanzwe ndetse ngo atangira kugorwa no guhumeka.
Abantu bari hafi aho bahamagaye umuvandimwe we hanyuma abagabo 2 bari aho baramuterura bamujyana kwa muganga.
Abaganga bamubwiye inkuru mbi ko nyuma yo gucishwa mu cyuma basanze yavunitse imbavu 2 ariyo mpamvu ari kubabara cyane ndetse n’ukuboko kwe kwangiritse bikomeye.
Uwiteguraga kumubera umugabo Ronald Keeya Ssenabulya yari yagiye ku rusengero gutegura gahunda yo gusezerana ndetse ngo ubwo iyo mpanuka yabaga yari yafunze telefoni.
Uyu mugabo yavuze ko ubwo yayifunguraga yabonye abantu benshi bamubuze ndetse ngo bamwandikiye ko umukunzi we yakoze impanuka ari ku bitaro bya Kibuli.
Uyu mugabo ngo yahamagaye umwe mu bari kumwe n’umukunzi we amubaza uko byagenze undi aramusubiza ngo ahagere yirebere bituma akeka ko yapfuye.
Uyu mugabo ngo yahise ashaka umugiraneza wo kumutwara kuko ngo Atari kubasha gutwara imodoka kubera ubwoba no kwiheba.
Ibitaro uyu mugore yajyanwemo byaramunaniwe yoherezwa Kampala abaganga bamubwira ko bagomba kumuca ukuboko kwari kwavunitse mu rwego rwo kumurokora.
Ubwo yiteguraga gucibwa ukuboko, Nakawooya yavuze ko umugabo we yamwegereye amubwira amagambo yahinduye ubuzima bwe ati “Yambwiye ko ibyambaho byose ndetse n’uko nzaba ngaragara nyuma yo gucibwa ukuboko nta kizabuza ubukwe kuba nkuko byapanzwe.”
Nyuma y’impanuka, Nakawooya yamaze mu bitaro iminsi 7,abivamo habura iminsi 4 ngo itariki y’ubukwe bwabo igere.
Nakawooya yavuze ko yari yarashatse amakanzu 2 mbere y’uko akora impanuka gusa ngo ntibigeze bamupima ariyo mpamvu nyirayo yamwoherereje amafoto aragereranya arayamuzanira ndetse kubw’amahirwe ngo yaramukwiriye.
Nakawooya yakoze ubukwe akitabwaho n’abaganga ariko ngo yari mu mutuzo aho yagize ati “Nubwo ibintu byagenze uko tutari tubyiteze,ndashimira Imana ko nibura ubukwe bwabaye.”
Uyu Nakawooya n’umubyeyi w’abana babiri ufite amashimwe menshi ku mugabo we wamukunze bizira uburyarya.
Benshi mu babonye iyi nkuru bahise bandika bashimagiza umugabo wa Nakawooya.Umwe yagize ati “Urukundo rw’ukuri ruracyariho….”
Undi yagize ati “Inkuru ye nayibonye…Imana ihe umugisha umugabo we wubahirije amasezerano agakomeza ubukwe …..”
Nakawooya mbere na nyuma y’uko acibwa ukuboko
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN
ARIKO NIVYAGO KWERI NUKWIHANGANA
NUKURI IMANA IBAHE UMUGISHA UDASHIRA BABANE UBUDAHEMUKA
NUKURI IMANA IBAHE UMUGISHA UDASHIRA